AN COIMISIÚN EORPACH An Bhruiséil,15.12.2020 COM(2020) 842 final 2020/0374(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le margaí inchoimhlinte agus cothroma san earnáil dhigiteach (an Ionstraim um Margaí Digiteacha) (Téacs atá ábhartha maidir le LEE) {SEC(2020) 437 final} - {SWD(2020) 363 final} - {SWD(2020) 364 final}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Sholáthair seirbhísí digiteacha tairbhí tábhachtacha nuálacha d’úsáideoirí agus rannchuidigh siad leis an margadh inmheánach trí dheiseanna nua gnó a chruthú agus trí thrádáil trasteorann a éascú. Sa lá atá inniu ann, cumhdaíonn na seirbhísí digiteacha sin raon leathan gníomhaíochtaí laethúla, lena n‑áirítear seirbhísí idirghabhála ar líne, amhail margaí ar líne, seirbhísí líonraithe shóisialta ar líne, innill chuardaigh ar líne, córais oibriúcháin nó siopaí feidhmchlár bogearraí. Méadaíonn siad an rogha atá ar fáil don tomhaltóir, cuireann siad feabhas ar éifeachtúlacht agus iomaíochas an tionscail agus is féidir leo cur le rannpháirtíocht shibhialta sa tsochaí. D’ainneoin sin, cé go bhfuil breis agus 10 000 ardán ar líne ag feidhmiú i margadh digiteach na hEorpa, ar FBManna a bhformhór, gabhann líon beag d’ardáin mhóra ar líne an sciar is mó den luach foriomlán a ghintear. Tá ardáin mhóra tagtha chun cinn agus buntáiste á bhaint acu as saintréithe na hearnála amhail éifeachtaí láidre líonra, ar minic iad leabaithe in éiceachórais ardáin dá gcuid féin, agus is ionann na hardáin sin agus príomhghnéithe struchtúraithe gheilleagar digiteach an lae inniu, agus iad ag déanamh idirghabhála i bhformhór na n‑idirbheart idir úsáideoirí deiridh agus úsáideoirí gnó. Tá mórán de na gnóthais sin ag déanamh rianú agus próifíliú cuimsitheach ar úsáideoirí deiridh freisin. De réir a chéile, tá roinnt ardáin mhóra ag feidhmiú mar thairseacha nó mar gheatóirí idir úsáideoirí gnó agus úsáideoirí deiridh agus leas á bhaint acu as áit dhaingean bhuanseasmhach, agus is minic iad sa suíomh sin mar thoradh ar éiceachórais ilchuideachta a chruthú thart timpeall ar a gcroísheirbhísí ardáin, rud a dhaingníonn na bacainní iontrála atá ann faoi láthair. Mar sin, tá an‑tionchar ag na geatóirí sin ar mhargaí digiteacha, tá rialú substaintiúil acu ar rochtain ar na margaí sin agus tá siad daingnithe iontu, rud a fhágann go bhfuil mórán úsáideoirí gnó an‑spleách ar na geatóirí sin agus as a dtagann, i gcásanna áirithe, iompraíocht éagórach i leith na n‑úsáideoirí gnó sin. Rud eile a thagann as sin is ea éifeachtaí diúltacha ar iniomaíocht na gcroísheirbhísí ardáin lena mbaineann. Ní fhéadann tionscnaimh rialála de chuid na mBallstát aghaidh a thabhairt go hiomlán ar na héifeachtaí sin; gan gníomhaíocht a dhéanamh ar leibhéal an Aontais Eorpaigh, d’fhéadfadh sé gurb é ilroinnt an Mhargaidh Aonair a bheadh mar thoradh orthu. Bíonn cleachtais éagóracha agus easpa iniomaíochta mar chúis le torthaí neamhéifeachtúla san earnáil dhigiteach i dtaca le praghsanna níos airde, caighdeán níos ísle, chomh maith le níos lú rogha agus nuálaíochta agus is iad tomhaltóirí na hEorpa a bhíonn thíos leis. Tá sé thar a bheith tábhachtach aghaidh a thabhairt ar na fadhbanna sin i bhfianaise mhéid an gheilleagair dhigitigh (a measadh é a bheith idir 4,5 % agus 15,5 % d’olltáirgeacht intíre an domhain in 2019 agus an treocht sin ag fás) agus an ról tábhachtach atá ag ardáin ar líne i margaí digiteacha chomh maith leis na himpleachtaí sochaíocha agus eacnamaíochta a bhaineann leis sin. Cé go bhfuil cuid de na feiniméin a bhaineann go sonrach leis an earnáil dhigiteach agus le croísheirbhísí ardáin le feiceáil freisin a bheag nó a mhór in earnálacha agus i margaí eile, tá raon feidhme an togra teoranta don earnáil dhigiteach mar gur ansin atá na fadhbanna is práinní ó thaobh an mhargaidh inmheánaigh de. Tá iniomaíocht lag agus cleachtais éagóracha san earnáil dhigiteach níos coitianta agus níos soiléire i seirbhísí digiteacha áirithe ná i gcinn eile. Is mar sin atá go háirithe i gcás seirbhísí digiteacha agus bonneagar digiteach a úsáidtear go forleathan agus go coitianta agus a dhéanann an idirghabháil is dírí idir úsáideoirí gnó agus úsáideoirí deiridh. De réir an eispéiris forfheidhmithe faoi rialacha iomaíochta an Aontais Eorpaigh agus de réir mórán saintuarascálacha agus sainstaidéar agus thorthaí an Chomhairliúcháin Phoiblí Oscailte, is ann do roinnt seirbhísí digiteacha a bhfuil na gnéithe seo a leanas ag baint leo: (i) seirbhísí iltaobhacha ardáin atá an‑chomhchruinnithe, áit a socraíonn ardán digiteach mór amháin nó líon an‑bheag acu na coinníollacha tráchtála de ghnáth, agus cuid mhór neamhspleáchais acu chun é sin a dhéanamh; (ii) gníomhaíonn roinnt ardán digiteach mór mar thairseacha d’úsáideoirí gnó chun rochtain a fháil ar a gcuid custaiméirí agus vice versa; agus (iii) is minic a bhaintear mí‑úsáid as an gcumhacht geatóra atá ag na hardáin dhigiteacha mhóra sin trí iompraíocht éagórach i leith úsáideoirí agus custaiméirí gnó atá spleách go heacnamaíoch. Dá bhrí sin, tá tuilleadh teorainneacha leis an togra agus é dírithe ar líon de ‘chroísheirbhísí ardáin’, áit is soiléire agus is feiceálaí a bhfuil na fadhbanna sainaitheanta agus gurbh é iniomaíocht lag na seirbhísí sin agus na margaí ina ndéanann siad idirghabháil an toradh a bhí nó is dócha a bheidh ar líon teoranta d’ardáin mhóra a bheith i láthair ar líne, ar ardáin iad a fheidhmíonn mar thairseacha d’úsáideoirí gnó agus d’úsáideoirí deiridh. I measc na gcroísheirbhísí ardáin sin tá: (i) seirbhísí idirghabhála ar líne (lena n‑áirítear, mar shampla, áiteanna margaidh ar líne, siopaí aipeanna agus seirbhísí idirghabhála ar líne in earnálacha eile amhail luaineacht, iompar agus fuinneamh) (ii) innill chuardaigh ar líne, (iii) líonrú sóisialta (iv) seirbhísí ardáin um chomhroinnt físeán, (v) seirbhísí cumarsáide leictreonaí idirphearsanta neamhspleách ar uimhir, (vi) córais oibriúcháin, (vii) néalseirbhísí agus (viii) seirbhísí fógraíochta, lena n‑áirítear líonraí fógraíochta, malartáin fógraíochta agus aon seirbhísí idirghabhála fógraíochta eile, áit a bhfuil na seirbhísí fógraíochta sin á nascadh le ceann amháin nó níos mó de na croísheirbhísí ardáin eile atá luaite thuas. I gcás ina gcáilíonn seirbhís dhigiteach mar chroísheirbhís ardáin, ní gá go gciallaíonn sé sin go dtagann ceisteanna a bhaineann le hiniomaíocht agus cleachtais éagóracha chun cinn i dtaca le gach soláthraí croísheirbhísí ardáin. Ina ionad sin, is cosúil go bhfuil na hábhair imní is láidre ann i gcás ina bhfuil an chroísheirbhís ardáin á hoibriú ag geatóir. Féadfar soláthraithe croísheirbhísí ardáin a mheas a bheith ina ngeatóirí más rud é: (i) go bhfuil tionchar suntasach acu ar an margadh inmheánach, (ii) go bhfuil ceann amháin nó níos mó ná ceann amháin de thairseacha tábhachtacha do chustaiméirí á bhfeidhmiú acu agus (iii) go bhfuil tairbhe á baint acu nó go bhfuiltear ag tuar go mbeidh tairbhe á baint acu as suíomh daingean buanseasmhach ina gcuid oibríochtaí. Féadfar stádas geatóra den chineál sin a chinneadh trí thagairt a dhéanamh do mhéadrachtaí cainníochtúla atá teoranta go soiléir agus cuí, ar féidir léi feidhmiú mar thoimhde infhrisnéise chun stádas soláthraithe ar leith mar gheatóir a chinneadh, nó bheith bunaithe ar mheasúnú cáilíochtúil cás ar chás trí imscrúdú margaidh. Faoi láthair, ní thugtar aghaidh (nó ní thugtar aghaidh go héifeachtach), i reachtaíocht AE ná i ndlíthe náisiúnta na mBallstát, .ar na fadhbanna sainaitheanta a bhaineann le geatóirí. Cé go bhfuil tionscnaimh reachtaíochta curtha i gcrích nó á mbreithniú i roinnt de na Ballstáit, ní bheidh siad sin leordhóthanach chun aghaidh a thabhairt ar na fadhbanna. Cé go bhfuil tionscnaimh den chineál sin teoranta don chríoch náisiúnta, is iondúil go bhfeidhmíonn geatóirí ar bhonn trasteorann, ar scála domhanda go minic, agus is minic freisin a úsáideann siad a múnlaí gnó ar bhonn domhanda. Gan gníomh ar leibhéal AE, d'fhéadfadh sé go ndéanfaí ilroinnt rialála níos mó ar an spás ardáin mar thoradh ar reachtaíocht náisiúnta atá ann cheana féin nó atá ar feitheamh. Dá bhrí sin, is é atá mar chuspóir ag an togra cead a thabhairt d’ardáin iomlán a gcumais a scaoileadh trí aghaidh a thabhairt ar na cásanna is suntasaí de chleachtais éagóracha agus d’iniomaíocht lag ionas go bhféadfaidh úsáideoirí deiridh agus úsáideoirí gnó na buntáistí iomlána a bhaint as geilleagar na n‑ardán agus as an ngeilleagar digiteach i gcoitinne, i dtimpeallacht atá inchoimhlinte agus cóir. Leagadh béim ar an ngá atá ann le haghaidh a thabhairt ar na hábhair imní sin sa gheilleagar digiteach sa Teachtaireacht dar teideal ‘Todhchaí dhigiteach na hEorpa a mhúnlú’ ón gCoimisiún, rud inar measadh: ‘bunaithe ar loighic an mhargaidh aonair, d’fhéadfadh sé go mbeadh rialacha breise ag teastáil chun iniomaíocht, cothroime agus nuálaíocht, an fhéidearthacht le haghaidh iontráil sa mhargadh agus leas an phobail a áirithiú, ar leas é a bhfuil níos mó i gceist leis ná cúrsaí iomaíochta agus eacnamaíocha’. Fógraíodh ann freisin go ndéanfadh an Coimisiún ‘tuilleadh iniúchta ar, (…), rialacha ex ante lena áirithiú go mbeidh ardáin mhóra, a bhfuil éifeachtaí sonracha líonra acu agus iad ag feidhmiú mar gheatóirí, cothrom agus inchoimhlinte i gcónaí le haghaidh nuálaithe, gnólachtaí, agus iontrálaithe nua sa mhargadh’. •Comhsheasmhacht le forálacha beartais atá sa réimse beartais cheana Leis an togra seo, cuirtear le Rialachán P2B atá ann faoi láthair, gan teacht salach air. Tá na sainmhínithe a úsáidtear sa togra seo comhleanúnach leis an Rialachán sin, go háirithe na sainmhínithe maidir le ‘seirbhísí idirghabhála ar líne’ agus ‘innill chuardaigh ar líne’. Sa bhreis ar bhonnlíne na rialacha trédhearcachta agus cothroime is infheidhme maidir le gach ardán ar líne beag beann ar a mhéid ná ar a shuíomh, ar rialacha iad a tugadh isteach i Rialachán P2B, bunaítear leis an rialachán seo oibleagáidí atá sainithe go soiléir i dtaca le líon an‑teoranta de sholáthraithe croísheirbhísí ardáin trasteorann a fheidhmíonn mar thairseacha tábhachtacha d’úsáideoirí gnó chun go bhfaighidh siad rochtain ar úsáideoirí deiridh. Ar deireadh, agus na hoibleagáidí sin á bhforfheidhmiú aige, féadfaidh an Coimisiún buntáiste a fháil as an trédhearcacht nach mór do sheirbhísí idirghabhála ar líne agus d’innill chuardaigh a sholáthar faoi Rialachán P2B i dtaca le cleachtais a d’fhéadfadh a bheith mídhleathach faoin liosta oibleagáidí, má théann geatóirí ina mbun. Chomh maith leis sin, tá an togra seo lán‑chomhleanúnach leis an togra le haghaidh Ionstraim um Sheirbhísí Digiteacha. Is tionscnamh cothrománach í an Ionstraim um Sheirbhísí Digiteacha, ina ndírítear ar cheisteanna amhail dliteanas idirghabhálaithe ar líne i leith ábhar tríú páirtí, sábháilteacht úsáideoirí ar líne nó oibleagáidí neamhshiméadracha díchill chuí do sholáthraithe éagsúla seirbhísí sochaí faisnéise, ag brath ar chineál na rioscaí sochaíocha a bhaineann le seirbhísí den sórt sin. I gcodarsnacht leis sin, baineann an togra le haghaidh Ionstraim um Margaí Digiteacha le míchothromaíochtaí eacnamaíocha agus le cleachtais ghnó éagóracha i measc geatóirí agus na hiarmhairtí diúltacha atá acu, amhail iniomaíocht lagaithe margaí ardáin. •Comhsheasmhacht le beartais eile de chuid an Aontais Tá an togra comhleanúnach le straitéis dhigiteach an Choimisiúin maidir leis an rannchuidiú a dhéantar le geilleagar digiteach atá cothrom agus iomaíoch a áirithiú, rud atá ar cheann de thrí phríomhcholún an treoshuímh bheartais agus na gcuspóirí a fógraíodh sa Teachtaireacht dar teideal ‘Todhchaí dhigiteach na hEorpa a mhúnlú’. Beidh sé ina chreat comhleanúnach, éifeachtach agus comhréireach chun aghaidh a thabhairt ar na fadhbanna sa gheilleagar digiteach nach féidir dul i ngleic leo, nó dul i ngleic go héifeachtach leo, faoi láthair.

Leis an togra, comhlánaítear na rialacha iomaíochta atá i bhfeidhm ar leibhéal an Aontais Eorpaigh (agus ar an leibhéal náisiúnta) faoi láthair. Tugtar aghaidh ann ar chleachtais éagóracha i measc geatóirí, ar cleachtais iad nach dtagann faoi na rialacha iomaíochta atá i bhfeidhm san Aontas Eorpach faoi láthair nó nach féidir aghaidh a thabhairt orthu chomh héifeachtach céanna leis na rialacha sin, ó tharla go mbaineann forfheidhmiú in aghaidh trustaí le suíomh margaí sonracha, go ndéanann sé idirghabháil tar éis an iompair shriantaigh nó mhí‑úsáidigh agus go mbíonn nósanna imeachta imscrúdaithe a thógann am i gceist leis chun an sárú a shuí. Íoslaghdaítear leis an togra reatha na tionchair struchtúracha dhíobhálacha atá ag cleachtais éagóracha ex ante, gan srian a chur leis an gcumas atá ann idirghabháil ex post a dhéanamh faoi rialacha iomaíochta an Aontais Eorpaigh agus faoi rialacha iomaíochta náisiúnta. Tá an togra ailínithe le hionstraimí eile de chuid an Aontais Eorpaigh, lena n‑áirítear le Cairt um Chearta Bunúsacha an Aontais Eorpaigh, leis an gCoinbhinsiún Eorpach um Chearta an Duine (‘ECHR’), leis an Rialachán Ginearálta maidir le Cosaint Sonraí, agus le acquis an Aontais Eorpaigh maidir le dlí tomhaltóirí. Comhlánaítear leis an togra na dlíthe maidir le cosaint sonraí. Cabhróidh oibleagáidí trédhearcachta i dtaca le próifíliú domhain ar thomhaltóirí le bonn eolais a chur faoi fhorfheidhmiú an Rialacháin Ghinearálta maidir le Cosaint Sonraí (‘RGCS’) agus, mar thoradh ar rogha éigeantach an diúltaithe i dtaca le comhcheangal sonraí ar fud croísheirbhísí ardáin, forlíontar an leibhéal cosanta atá ann cheana faoi RGCS. Soiléirítear sa togra gur faoi na geatóirí atá sé a áirithiú go ndéantar na hoibleagáidí a leagtar síos sa Rialachán a chomhlíonadh i gcomhréir iomlán le dlí eile de chuid an Aontais Eorpaigh, amhail cosaint sonraí pearsanta agus príobháideachais nó cosaint tomhaltóirí. Tá an togra comhleanúnach freisin leis an rialáil spriocdhírithe shaincheaptha ex ante a dhéantar ar earnálacha sonracha, lena n‑áirítear na rialacha a bhaineann le seirbhísí cumarsáide leictreonaí nó díol folamh, agus leis na tionscnaimh atá ann cheana lena spriocdhírítear ar chleachtais trádála atá díobhálach sa domhan as líne. 2.BUNÚS DLÍ, COIMHDEACHT AGUS COMHRÉIREACHT •Bunús dlí Cuireann na Ballstáit dlíthe náisiúnta éagsúla i bhfeidhm, nó tá siad ag smaoineamh ar dhlíthe náisiúnta éagsúla a chur i bhfeidhm, chun aghaidh a thabhairt ar na fadhbanna a thagann as an méid mór spleáchais atá ag úsáideoirí gnó ar chroísheirbhísí ardáin a sholáthraíonn geatóirí agus ar na fadhbanna iarmhartacha a thagann as a n‑iompar éagórach i leith a gcuid úsáideoirí gnó. Cruthaíonn an staid sin ilroinnt rialála a mhéid atá éagsúlacht ann sna rialacha maidir le haghaidh a thabhairt ar éagóir i gcaidrimh spleáchais le geatóirí den chineál sin agus ar iniomaíocht i dtaca leis na seirbhísí sin, go háirithe maidir leis na réamhchoinníollacha a bhaineann le hidirghabháil a dhéanamh agus le doimhneacht na hidirghabhála, agus méadaíonn sí costais chomhlíonta do chuideachtaí a oibríonn sa mhargadh inmheánach. Gan gníomhaíocht a dhéanamh ar leibhéal an Aontais Eorpaigh, rachaidh an méid sin in olcas tuilleadh nuair a ghlacfar tionscnaimh nua atá ar feitheamh i roinnt Ballstát, cé gurb amhlaidh i mBallstáit eile nach bhfuil aghaidh tugtha go fóill ar éagóir agus ar iniomaíocht laghdaithe na gcroísheirbhísí ardáin a sholáthraíonn geatóirí. De bharr chineál trasteorann bunúsach na gcroísheirbhísí ardáin a sholáthraíonn geatóirí, déanfaidh ilroinnt rialála dochar mór d’fheidhmiú an Mhargaidh Aonair do sheirbhísí digiteacha agus d’fheidhmiú na margaí digiteacha i gcoitinne. Dá bhrí sin, tá gá ann le comhchuibhiú ar leibhéal an Aontais Eorpaigh agus is é Airteagal 114 den Chonradh ar Fheidhmiú an Aontais Eorpaigh (‘CFAE’) an bunús dlí ábhartha don tionscnamh seo. •Coimhdeacht Ní fhéadfaidh na Ballstáit cuspóirí an togra a bhaint amach agus iad ag gníomhú astu féin, de bhrí gur de chineál trasteorann atá na fadhbanna agus nach bhfuil siad teoranta do Bhallstáit aonair ná d’fhothacar Ballstát. Is de chineál trasteorann atá an earnáil dhigiteach agus go háirithe na croísheirbhísí ardáin atá á soláthar nó á dtairiscint ag geatóirí, mar atá fianaithe le méid na trádála trasteorann agus leis an gcumas neamhshaothraithe le haghaidh fáis amach anseo, rud atá le feiceáil i bpatrún agus méid na trádála trasteorann a ndéanann ardáin dhigiteacha idirghabháil orthu. Trádáil trasteorann is ea beagnach 24 % den trádáil iomlán ar líne san Eoraip. De ghnáth, feidhmíonn gníomhaithe digiteacha ar fud roinnt Ballstát, fiú mura bhfeidhmíonn siad ar fud AE, agus sa lá atá inniu ann, is mar sin atá an cás go háirithe maidir le seirbhísí amhail fógraíocht ar líne, seirbhísí líonraithe sóisialta ar líne, áiteanna margaidh ar líne, seirbhísí néalríomhaireachta, seirbhísí cuardaigh ar líne, seirbhísí ardáin um chomhroinnt físeán, seirbhísí cumarsáide leictreonaí idirphearsanta atá neamhspleách ar uimhir nó córais oibriúcháin. Dá réir sin, tá na fadhbanna a sainaithníodh ábhartha ó thaobh an Aontais de, de bhrí go dtagann siad chun cinn thar theorainneacha agus go ndéanann siad difear roinnt Ballstát, rud a fhágann nach bhfuil siad teoranta do chríoch aon Bhallstáit. Is é sin an cás go háirithe maidir le croísheirbhísí ardáin atá á soláthar nó á dtairiscint ag geatóirí. Fiú na Ballstáit sin nár ghlac reachtaíocht go fóill chun aghaidh a thabhairt ar éagóir agus ar iniomaíocht laghdaithe na gcroísheirbhísí ardáin atá á soláthar nó á dtairiscint ag geatóirí, tá breis acu ag smaoineamh ar bhearta náisiúnta chuige sin. D’fhéadfadh ilroinnt agus costais chomhlíonta níos mó a bheith i gceist do ghníomhaithe móra sa mhargadh agus do na húsáideoirí gnó atá ag brath orthu mar thoradh ar reachtaíocht náisiúnta éagsúil laistigh d’AE, ní áirím gan an reachtaíocht sin a bheith sách éifeachtach. An tráth céanna, tá tionchar diúltach ag an staid sin ar ghnólachtaí nuathionscanta agus ar ghnólachtaí beaga, de bhrí go gcuireann sí cosc orthu méadú a dhéanamh agus leathnú thar teorainn amach, agus dá réir sin rochtain a fháil ar mhargaí nua, táirgí níos fearr agus níos éagsúlaithe a thairiscint ar phraghsanna níos iomaíche agus, de réir mar a bheidh, fás a dhéanamh ionas go mbeidh ar a gcumas dul san iomaíocht le gníomhaithe seanbhunaithe san earnáil dhigiteach. Dá bhrí sin, má thugtar aghaidh ar chleachtais éagóracha maidir le croísheirbhísí ardáin atá á bhfeidhmiú ag geatóirí ar leibhéal an Aontais, feabhsófar feidhmiú an mhargaidh aonair trí rialacha soiléire ó thaobh iompraíochta de a thugann soiléireacht dhlíthiúil do na páirtithe leasmhara go léir agus a cheadaíonn, trí chreat idirghabhála ar fud AE, aghaidh a thabhairt go héifeachtach ar chleachtais dhíobhálacha ar bhealach atá tráthúil agus éifeachtach. Ceann de na coinníollacha a bhaineann le bheith ainmnithe mar gheatóir is ea go bhfuil tionchar suntasach ag soláthraí croísheirbhísí ardáin ar an margadh inmheánach. •Comhréireacht Tá sé mar aidhm leis an togra cur le feidhmiú cuí an Mhargaidh Aonair do sheirbhísí digiteacha trína áirithiú go bhfuil na margaí ar fud an Aontais ina bhfuil geatóirí i láthair inchoimhlinte agus cothrom. Ba cheart go ndéanfadh sé sin nuálaíocht, ardcháilíocht táirgí agus seirbhísí digiteacha, praghsanna cothroma iomaíocha, agus saor‑rogha d’úsáideoirí san earnáil dhigiteach a chur chun cinn. Sa chomhthéacs sin, ní dhírítear sa togra ach amháin ar na seirbhísí digiteacha sin is mó a mbaineann úsáideoirí gnó agus úsáideoirí deiridh feidhm astu (“croísheirbhísí ardáin”) agus i gcás, bunaithe ar chúinsí reatha, inarb ann don imní is soiléire agus is práinní ó thaobh an mhargaidh inmheánaigh de faoi iniomaíocht lag agus cleachtais éagóracha i measc geatóirí. Níl laistigh den raon feidhme ach amháin na croísheirbhísí ardáin ina bhfuil fianaise láidir ar (i) dhlús ard ina leith, áit a socraíonn ardán mór amháin nó roinnt ardáin mhóra ar líne na coinníollacha tráchtála agus saoirse shuntasach acu óna gcuid iomaitheoirí (ionchasacha), a gcuid custaiméirí nó a gcuid tomhaltóirí; (ii) spleáchas ar líon beag d’ardáin mhóra dhigiteacha a ghníomhaíonn mar thairseacha d’úsáideoirí gnó chun rochtain a fháil ar a gcuid custaiméirí agus idirghníomhú leo; agus (iii) mí‑úsáid a bheith á baint ag soláthraithe croísheirbhísí ardáin as a gcuid cumhachta go minic trí bheith páirteach in iompraíocht éagórach i dtaca le húsáideoirí agus custaiméirí gnó atá spleách go heacnamaíoch. Dá bhrí sin, ní bhaineann an togra ach amháin leis na soláthraithe sin a chomhlíonann critéir atá sainithe go soiléir le haghaidh iad a mheas a bheith ina ngeatóir, ar critéir iad a leagtar amach thuas. Comhlánaítear an úsáid a bhaintear as tairseacha cainníochtúla, mar bhunús le toimhde infhrisnéise, trí úsáid a bhaint as critéir cháilíochtúla a shonraítear sa togra. Fágann sé sin go bhféadfaidh an Coimisiún soláthraithe croísheirbhísí ardáin a ainmniú mar gheatóirí, ar soláthraithe iad a thaispeánann na rioscaí céanna nó rioscaí comhchosúla maidir le cothroime agus iniomaíocht an mhargaidh agus, an tráth céanna, a ráthaíonn nach bhfuil feidhm ag na hoibleagáidí ach amháin maidir le soláthraithe croísheirbhísí ardáin ábhartha. Tá an liosta oibleagáidí atá beartaithe leis an togra teoranta do na cleachtais sin (i) atá an‑éagórach nó an‑díobhálach, (ii) ar féidir iad a shainaithint ar bhealach atá soiléir agus gan athbhrí chun go dtabharfar an deimhneacht dhlíthiúil is gá do gheatóirí agus do pháirtithe leasmhara eile, agus (iii) a bhfuil dóthain taithí ann ina leith. Leis an togra, foráiltear do chuid de na hoibleagáidí a chur i bhfeidhm ar bhealach saincheaptha trí idirphlé idir an Coimisiún agus na geatóirí lena mbaineann. Ina theannta sin, ceadaítear leis cleachtais bhreise a chumhdach ar bhealach solúbtha, ar cleachtais iad atá éagórach ar an mbealach céanna nó a chuireann cothroime nó iniomaíocht i mbaol chomh maith céanna, i ndiaidh mionanailís mhargaidh a dhéanamh ar thionchar na gcleachtas sin. Áirithíonn an sásra sin nach bhfuil aon ró‑rialáil i gceist agus, an tráth céanna, déantar easpa idirghabhála a sheachaint i dtaca le cleachtais chomhchosúla i measc na ngeatóirí céanna, i gcás inar féidir go n‑athróidh cleachtais le himeacht ama. Tá na bearta atá beartaithe comhréireach ó tharla go mbaineann siad amach a gcuid cuspóirí, gan ualach a leagan ar ghnóthais san earnáil dhigiteach ach amháin ar bhealach spriocdhírithe. Éilítear sa togra go gcomhoibreodh na cuideachtaí sin atá faoi réir imscrúdú, ach bheadh na costais riaracháin comhréireach agus ní dócha go mbeadh costais shuntasacha sa bhreis i gceist i bhfianaise na struchtúr rialála atá ann cheana mar thoradh ar phíosaí eile de Reachtaíocht AE a chur i bhfeidhm (e.g. Rialachán Cumaisc AE; an Rialachán maidir le Comhar ar mhaithe le Cosaint Tomhaltóirí (CCT)). Maidir leis na costais chomhlíonta a bheadh ar gheatóirí, bheidís réasúnach, mar, den chuid is mó, go dtiocfaidís in ionad na gcostas ard a thabhaíonn soláthraithe móra croísheirbhísí ardáin chun bearta rialála éagsúla a chomhlíonadh, ar bearta iad a cuireadh i bhfeidhm de réir a chéile, nó ar dócha go gcuirfear i bhfeidhm iad de réir a chéile, i mBallstáit éagsúla. Thabharfadh costais bhreise den sórt sin le tuiscint go mbeadh roinnt oifigeach breise um chomhlíonadh dlí ag seiceáil beartais chuideachta in aghaidh na rialacha nua agus go mbeadh roinnt fostaithe ann chun teagmháil a dhéanamh leis an gCoimisiún agus chun freagairt d’iarratais ar fhaisnéis. •An rogha ionstraime Ní fhéadfaidh ach ionstraim reachtach aghaidh a thabhairt go héifeachtach ar na fadhbanna a sainaithníodh. Tá Rialachán riachtanach freisin, mar go bhfuil sé infheidhme go díreach i mBallstáit, go mbunaítear an leibhéal céanna cearta agus oibleagáidí leis le haghaidh páirtithe príobháideacha, agus go gcumasaíonn sé cur i bhfeidhm rialacha go comhleanúnach agus go héifeachtach sa trádáil a ndéantar í a idirmheánú ar líne agus a ghintear i ngeilleagar na n‑ardán ar líne, ar trádáil trasteorann í de réir cineáil. Is é sin is mó a oireann chun aghaidh a thabhairt ar na fadhbanna cothroime agus iniomaíochta a sainaithníodh agus coisceann sé ilroinnt an Mhargaidh Aonair le haghaidh croísheirbhísí ardáin atá á soláthar nó á dtairiscint ag geatóir. 3.TORTHAÍ Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR

•Comhairliúcháin leis na páirtithe leasmhara Chuaigh an Coimisiún i mbun comhairliúchán forleathan maidir le réimse leathan ceisteanna a bhaineann leis na hardáin ar líne, lena n‑áirítear an chumhacht eacnamaíoch atá ag ardáin ollmhóra ar líne a bhfuil ról geatóra acu. Ar an gcéad dul síos, idir an 2 Meitheamh agus an 8 Meán Fómhair 2020, reáchtáil an Coimisiún dhá chomhairliúchán phoiblí oscailte ar leith a bhí ag tagairt do dhá Mheasúnú Tionchair Tionscanta do (i) phacáiste na hIonstraime um Sheirbhísí Digiteacha: Ionstraim rialála ex ante d’ardáin mhóra ar líne a bhfuil éifeachtaí móra líonra acu agus iad ag feidhmiú mar gheatóirí i margadh inmheánach an Aontais Eorpaigh; agus an ceann eile (ii) don Uirlis Nua Iomaíochta. Ar an dara dul síos, reáchtáil an Coimisiún comhairliúchán páirtithe leasmhara maidir leis na tuarascálacha eatramhacha ón bhFaireachlann do Gheilleagar na nArdán ar Líne, ag tacú leis an tionscnamh reatha. Ar an tríú dul síos, chuir ceardlanna, comhdhálacha chomh maith le taighde a rinne ACT bonn eolais faoi shainiú na faidhbe agus chabhraigh siad leis na réamhroghanna beartais a shainaithint. Chomh maith leis na huirlisí comhairliúcháin a úsáideadh, bhuail seirbhísí an Choimisiúin go déthaobhach le páirtithe leasmhara i gcomhthéacs na gcomhairliúchán poiblí agus na tréimhse aiseolais le haghaidh measúnuithe tionchair tionscanta. Ar deireadh, chuidigh idirphlé struchtúrtha leis na Ballstáit, go sonrach tríd an ngrúpa saineolaithe Ríomhthráchtála agus trí mhalairtí déthaobhacha agus iltaobhacha agus comhdhálacha le dearadh na roghanna beartais. Tríd is tríd, tugadh tacaíocht láidir sna comhairliúcháin phoiblí don idirghabháil chun dul i ngleic leis na cleachtais éagóracha a raibh geatóirí ina mbun. Go deimhin, d’aontaigh tromlach mór na bhfreagraithe ar an gcomhairliúchán poiblí agus ar cheistneoir ar leith a bhí dírithe ar údaráis náisiúnta iomaíochta go raibh fadhbanna struchtúracha ann nach féidir aghaidh a thabhairt orthu faoi na rialacha iomaíochta atá ann faoi láthair; chreid an tromlach céanna gur cheart don Choimisiún bheith in ann idirghabháil a dhéanamh i margaí a bhfuil geatóirí i láthair iontu. Chuir líon mór de ghnólachtaí agus de chumainn ghnó, gach ceann d’eagraíochtaí na sochaí sibhialta (lena n‑áirítear Eagraíochtaí Neamhrialtasacha (‘ENRanna”) agus ceardchumainn) agus gach údarás áitiúil an tuairim sin in iúl. Tá aird shuntasach tarraingthe ag eagraíochtaí tomhaltóirí amhail Biúró Eorpach na gCumann Tomhaltóirí (BEUC) ar an imní ar leith a bhaineann le hardáin ar líne agus an margadh digiteach. Mheas na freagraithe sin go gcruthódh idirghabháil a rachadh i ngleic leis an imní sin na spreagthaí cearta ó thaobh nuálaíochta, agus go gcuirfeadh sí le rogha níos fearr do thomhaltóirí agus go réiteofaí an bealach d’ardáin nua agus do sheirbhísí a bheadh nuálach agus báúil leis an bpríobháideachas. Ní raibh na hardáin ar líne ar aon intinn faoin gceist, agus cheistigh formhór na n‑ardán mór ar líne agus a gcumainn ionadaíochta an riachtanas a bhí le hionstraim nua geatóra. Ar an taobh eile, léirigh mórán ardán beag agus meánmhéide, go háirithe iad siúd atá ina n‑úsáideoirí gnó ag ardáin mhóra ar líne, a gcuid tacaíochta d’ionstraim nua geatóra. Thagair siad siúd nár aontaigh leis an ionstraim go raibh coincheap an gheatóra róleathan agus gur cheart an cheist a mheas de réir an cháis agus go bhféadfaidh an Coimisiún idirghabháil a dhéanamh cheana féin sa chás go sáraíonn iompraíocht gheatóra Airteagal 102 CFAE. Mheas an Coimisiún, áfach, nach bhfuil Airteagal 102 CFAE leordhóthanach chun déileáil leis na fadhbanna a bhaineann le geatóirí, ó tharla nach gá go mbeadh geatóir mar ghníomhaí ceannasach, agus go mb’fhéidir nach ngabhfaí a chuid cleachtas le hAirteagal 102 CFAE mura bhfuil aon éifeacht fhollasach ar iomaíocht laistigh de mhargaí ábhartha, ar margaí iad atá sainithe go soiléir. Ina theannta sin, ní cheadaítear le hAirteagal 102 CFAE idirghabháil a dhéanamh ar an luas is gá chun aghaidh a thabhairt ar na cleachtais phráinneacha sin ar an mbealach is tráthúla agus is éifeachtaí. Mheas tromlach mór na bhfreagraithe freisin gur cheart toirmisc agus oibleagáidí d’ardáin gheatóra a bheith ar áireamh i rialacha tiomnaithe maidir le hardáin. Mhol siad freisin go bhféadfadh leigheasanna, de réir cineáil, a bheith ag brath níos mó ar nósanna imeachta seachas cúrsa iompair ar leith a leagan síos. Chreid tromlach mór na bpáirtithe leasmhara gur cheart an liosta beartaithe de chleachtais fhadhbacha, nó an “dúliosta”, a dhíriú ar chleachtais ardán geatóra a bhfuil sé soiléir go bhfuil siad éagórach agus díobhálach. Maidir le suíomh geatóra a shainiú, bhí tuairimí na bpáirtithe leasmhara scoilte. D’áitigh roinnt ardán gur beag a léiríonn seirbhísí éagsúla a chuimsiú i dtairiscint ó chuideachta ardáin amháin faoin neart atá in ardán, agus gurb amhlaidh an cás maidir leis an gcumas sócmhainní a ghiaráil ó limistéar amháin go limistéar eile. Moladh gur cheart ainmniú geatóra a bheith agnóisíoch ó thaobh samhla gnó de, gur cheart measúnuithe geatóra a athbhreithniú go tréimhsiúil, gur cheart feidhm a bheith ag ainmnithe geatóra maidir le gníomhaíochtaí sainaitheanta, agus gur cheart feidhm a bheith ag roinnt rialacha maidir leis an earnáil ina hiomláine. Tríd is tríd, dhírigh páirtithe leasmhara as gach catagóir aird ar an ngá atá le leibhéal ard comhleanúnachais agus deimhneachta dlíthiúla a áirithiú agus ar an ngá atá lena áirithiú gur cheart na critéir a úsáidtear chun geatóirí a shainaithint a bheith trédhearcach, oibiachtúil agus éasca le tomhas. Thagair úsáideoirí do theaglaim de chritéir chainníochtúla agus cháilíochtúla den chuid is mó. Léirigh Údaráis Náisiúnta a gcuid tacaíochta d’ionstraim nua geatóra agus don ghá a bhí le cur chuige ar leibhéal an Aontais Eorpaigh chun ilroinnt rialála a sheachaint, agus béim á leagan acu an tráth céanna ar chomh tábhachtach agus atá sé go mbeadh na hionadaithe freagracha ó na rialtais náisiúnta rannpháirteach sa tionscadal reachtach roimh ré. Thug an tsochaí shibhialta agus foilsitheoirí na meán tacaíocht láidir d’ionstraim nua geatóra freisin. Bhí an dá cheann acu ag iarraidh go mbeadh méid trédhearcachta a bheadh leordhóthanach sa mhargadh chomh maith le dearbhú ar mhéid áirithe d’éagsúlacht meán agus go léireofaí meas ar neamhspleáchas agus ar rogha na dtomhaltóirí. • Bailiú agus úsáid saineolais Tacaítear i staidéar measúnaithe tionchair agus i roinnt staidéar tacaíochta seachtrach leis an tionscnamh reatha. Ina theannta sin, chuir an Coimisiún nó conraitheoirí seachtracha roinnt comhairliúcháin phoiblí agus staidéir agus tuarascálacha iomadúla i gcrích idir 2018 agus 2020. Chuir an Fhaireachlann do Gheilleagar na nArdán ar Líne, le tacaíocht óna grúpa saineolaithe de 15 shaineolaí acadúla chomh maith le staidéar mór tacaíochta, roinnt tuarascálacha agus roinnt páipéir anailíseacha ar fáil a rannchuidigh leis an obair ar shainiú fadhbanna. Chuir taighde eacnamaíochta intí chomh maith le tacaíocht um dhearadh beartais ón Airmheán Comhpháirteach Taighde (ACT) bonn eolais sa bhreis faoin Measúnú Tionchair atá mar bhunús leis an tionscnamh seo. Ina theannta sin, chuathas i gcomhairle leis na Ballstáit trí chomhairliúchán ar líne, a rannchuidigh le cruinniú an ghrúpa saineolaithe ríomhthráchtála atá tiomnaithe don tionscnamh seo. Ar deireadh, d’eagraigh an Coimisiún roinnt comhdhálacha, ceardlanna agus cruinnithe le saineolaithe acadúla, ar rannchuidigh a gcuid tuairimí leis an straitéis a bhain leis na fadhbanna a leagan amach agus fianaise a bhailiú. Rannchuidigh roinnt páipéir seasaimh maidir le hardáin gheatóra, chomh maith le tuarascálacha agus staidéir iomadúla ó thíortha lasmuigh den Aontas Eorpach le múnlú na hionstraime. •Measúnú tionchair Rinne Bord um Ghrinnscrúdú Rialála an Choimisiúin breithniú ar an Measúnú Tionchair atá mar thaca leis an togra, agus d’eisigh sé tuairim dhearfach an 10 Nollaig 2020. Tá tuairim an Bhoird, na moltaí agus míniú ar an mbealach ar cuireadh i gcuntas iad san áireamh in Iarscríbhinn 1 den Doiciméad Inmheánach Oibre atá ag gabháil leis an togra seo. Tugtar forléargas in Iarscríbhinn 3 orthu siúd a ndéanfadh an togra seo difear dóibh agus ar an mbealach a ndéanfadh sé difear dóibh. Scrúdaigh an Coimisiún roghanna éagsúla beartais chun cuspóir ginearálta an togra reatha a bhaint amach, arb ionann é agus feidhmiú cuí an mhargaidh inmheánaigh a áirithiú trí iomaíocht éifeachtach sna margaí digiteacha agus, go háirithe, timpeallacht ardán ar líne atá inchoimhlinte agus cothrom a chur chun cinn. Chun aghaidh a thabhairt ar na fadhbanna a eascraíonn as iompar fadhbach geatóirí, cuireadh trí cinn de roghanna beartais i gcomparáid lena chéile: Rogha 1 ‑ liosta geatóirí réamhshainithe agus oibleagáidí féin‑fhorghníomhaithe; Rogha 2 ‑ Creat ainmnithe atá solúbtha go páirteach agus oibleagáidí a thabhairt cothrom le dáta, lena n‑áirítear idirphlé rialála chun cuid díobh a chur chun feidhme; agus Rogha 3 ‑ Rogha sholúbtha atá bunaithe go heisiach ar thairseacha scóipe cáilíochtúla. D’fhág gach ceann de na roghanna sin roghanna dearaidh níos mionsonraithe ar oscailt le haghaidh breithniú polaitiúil, mar shampla, maidir le teaglaim bheacht agus leibhéal na dtairseach scóipe cainníochtúil a úsáidfear nó raon feidhme beacht na leigheasanna atá ar fáil i gcás neamhchomhlíonadh córasach na n‑oibleagáidí ag an ngeatóir ainmnithe.

Sna roghanna go léir, samhlaíodh go ndéanfadh an Coimisiún, mar chomhlacht inniúil rialála, cur chun feidhme, maoirseacht agus forfheidhmiú ar leibhéal an Aontais Eorpaigh. De bharr raon uile‑Eorpach na gcuideachtaí a bhfuiltear ag díriú orthu, ní cosúil go bhfuil samhail forfheidhmithe díláraithe mar mhalairt insamhlaithe, i bhfianaise an bhaoil go dtarlódh an ilroinnt rialála ar ceapadh an tionscnamh chun aghaidh a thabhairt uirthi, agus ní bheadh sé comhréireach ó tharla nach dtiocfadh ach líon teoranta geatóirí faoi raon feidhme an chreata atá beartaithe. Chun an saineolas náisiúnta a chomhtháthú i ngeilleagar na n‑ardán, áfach, beartaítear leis an tionscnamh go rachaidh an Coimisiún, sula nglacfaidh sé cinntí áirithe (e.g. maidir le neamhchomhlíonadh; fíneálacha), i gcomhairle le coiste atá comhdhéanta d’ionadaithe na mBallstát – Coiste Comhairleach na Margaí Digiteacha. Is éard atá i rogha na tosaíochta (Rogha 2) ná (a) liosta iata de chroísheirbhísí ardáin; (b) teaglaim de chritéir chainníochtúla agus cháilíochtúla chun soláthraithe croísheirbhísí ardáin a ainmniú mar gheatóirí; (c) oibleagáidí atá infheidhme go díreach, lena n‑áirítear oibleagáidí áirithe ar ina leith a d’fhéadfadh idirphlé rialála a gcur chun feidhme éifeachtach a éascú; Agus (d) an fhéidearthacht go ndéanfadh an Coimisiún an ionstraim a thabhairt cothrom le dáta, i ndiaidh imscrúdú margaidh, maidir le hoibleagáidí geatóirí, i bhfoirm gníomhartha tarmligthe a mhéid a dhéantar cleachtais nua a shainaithint, ar cleachtais iad atá chomh héagórach céanna agus ar dócha go gcuirfidh siad as d’iniomaíocht agus i bhfoirm tograí leasaitheacha sna cásanna eile. D'fhéadfadh sé freisin go léireodh imscrúduithe margaidh go mbeadh gá ann le leasú ar an liosta de chroísheirbhísí ardáin. Measadh go bhféadfadh an rogha sin aghaidh a thabhairt ar chuspóirí an tionscnaimh seo ar an mbealach is éifeachtaí. Foráiltear inti d’idirghabháil thráthúil i gcomhair na gcleachtas go léir a sainaithníodh mar chleachtais fhadhbacha agus, an tráth céanna, éascaítear idirphlé rialála do chuid díobh sin chun go gcuirfidh an geatóir ainmnithe bearta chun feidhme. Thairis sin, éascaítear léi dul i ngleic le cleachtais éagóracha nua, agus ar an mbealach sin féadfar aghaidh a thabhairt ar theipeanna margaidh i dtimpeallacht dhigiteach atá ag athrú go dinimiciúil. An tráth céanna, i gcás na ngeatóirí sin a meastar go mbeidh suíomh daingnithe buanseasmhach acu ina gcuid oibríochtaí go gairid, ach nach bhfuil an suíomh sin acu fós, sainaithnítear leis an togra fothacar comhréireach d’oibleagáidí atá ábhartha go háirithe chun iniomaíocht a chosaint agus a fheabhsú. Méadóidh rogha na tosaíochta iniomaíocht na gcroísheirbhísí ardáin agus na hearnála digití níos leithne, agus cuideoidh sí le gnólachtaí na bacainní a easraíonn as teipeanna margaidh agus as cleachtais éagóracha ag geatóirí a shárú. Cuideoidh sé sin le cothú a dhéanamh ar theacht chun cinn na n‑ardán malartach, ar ardáin iad a d’fhéadfadh táirgí agus seirbhísí ardcháilíochta a sholáthar ar phraghsanna inacmhainne. Dá mbeadh coinníollacha níos cothroime agus níos córa i bhfeidhm do na gníomhaithe go léir san earnáil dhigiteach, d’fhéadfaidís buntáiste níos mó a bhaint as an gcumas fáis atá i ngeilleagar na n‑ardán. Bheifí ag súil go mbeadh cumas nuálaíochta níos mó i measc gnólachtaí beaga mar thoradh ar na tairbhí chomh maith le cáilíocht seirbhíse níos fearr, agus feabhas dá réir sin ar leas na dtomhaltóirí. Faoi rogha na tosaíochta, meastar go bhfuil sé de chumas ag iniomaíocht fheabhsaithe na gcroísheirbhísí ardáin barrachas tomhaltóra EUR 13 billiún a shaothrú, i.e. méadú de thart ar 6 % i gcomparáid leis an gcás bonnlíne. Baineann an príomhchostas le costais chomhlíonta do gheatóirí mar thoradh ar na rialacha nua. D’fhéadfadh sé go dtabhódh gnólachtaí seachas ardáin gheatóra costais riaracháin áirithe agus iarrataí ar fhaisnéis á gcomhlíonadh acu. Mar sin féin, ní dócha go mbeidh méadú substaintiúil i gceist leis na costais dheireanacha sin i gcomparáid leis na costais chomhlíonta a bheadh á dtabhú ag gnólachtaí seachas sin de bharr iarrataí faisnéise i gcásanna a bhaineann le dlí iomaíochta AE nó faoi rialacha náisiúnta sonracha éagsúla. Tugtar míniú mionsonraithe ar thionchair na roghanna beartais ar chatagóirí éagsúla de pháirtithe leasmhara (geatóirí, iomaitheoirí, úsáideoirí gnó, tomhaltóirí, údaráis rialála) in Iarscríbhinn 3 den Mheasúnú Tionchair a thacaíonn leis an tionscnamh seo. Déantar measúnú san iarscríbhinn freisin ar an tionchar atá ag gach oibleagáid i dtaca leis an gcatagóir de pháirtithe leasmhara a bhfuil tionchar á imirt orthu. Tá an measúnú cainníochtúil agus cáilíochtúil a oiread agus is féidir. Maidir le tionchar an tionscnaimh ar FBManna, ó tharla gur beag seans go gcáileoidh siad mar gheatóirí agus nach mbeadh an liosta oibleagáidí dírithe orthu, ní chuirfeadh an tionscnamh seo ualach breise orthu. Ina ionad sin, de bhrí go bhfuil cothroime iomaíochta i gceist leis na rialacha nua, chumasófaí do FBManna (lena n‑áirítear úsáideoirí gnó agus soláthraithe eile croísheirbhísí ardáin) fás ar fud an mhargaidh inmheánaigh mar thoradh ar bhacainní tábhachtacha ar iontráil agus ar fhorbairt a bhaint. D’fhéadfaí a bheith ag súil go mbeadh iomaíocht níos mó idir ardáin i gcomhair úsáideoirí gnó mar thoradh ar na bearta atá pleanáilte. Mar thoradh air sin, táthar ag súil go dtiocfaidh seirbhísí ar cháilíocht níos airde ar phraghsanna níos iomaíche chun cinn, chomh maith le táirgiúlacht níos airde. Ina theannta sin, bheadh níos mó muiníne ag úsáideoirí gnó agus iad ag díol ar líne, mar go mbeadh cosaint acu ar chleachtais éagóracha. Cuirfidh foireann uirlisí forfheidhmithe níos cuimsithí ar chumas gnólachtaí bláthú de bhua thuillteanais a gcumas. Tiocfaidh fás eacnamaíoch mar thoradh air sin, agus dá bharr sin beidh ioncam cánach níos airde á fháil ag riaracháin náisiúnta. Ní chuireann forfheidhmiú an tionscnaimh seo ach ualach éadrom ar an gCoimisiún (poist reatha a ath‑imlonnú den chuid is mó) i gcomparáid leis na tairbhí a bheidh ann don gheilleagar. Bheadh ar údaráis náisiúnta roinnt bheag costas riaracháin a sheasamh. Thiocfadh fás níos airde ar tháirgiúlacht mar thoradh ar chothroime agus ar iniomaíocht fheabhsaithe san earnáil dhigiteach agus dá bharr sin bheadh fás eacnamaíoch níos airde i gceist. Tá tábhacht ar leith ag baint le hiniomaíocht níos mó sna croísheirbhísí ardáin agus sna margaí digiteacha maidir le sreabhadh trádála agus infheistíochta a mhéadú. •Oiriúnacht rialála agus simpliú Leis an togra seo, leagtar síos bearta a mbeidh feidhm acu maidir le soláthraithe móra croísheirbhísí ardáin a shásaíonn na coinníollacha le go n‑ainmneofaí mar gheatóirí iad. Bainfidh soláthraithe eile a sholáthraíonn croísheirbhísí ardáin agus seirbhísí coimhdeacha, chomh maith le húsáideoirí gnó agus úsáideoirí deiridh, tairbhe as na hoibleagáidí a leagtar síos ann, ar oibleagáidí iad atá sainithe agus teorannaithe go soiléir. Chomh maith leis sin, tá sé mar chuspóir sonrach leis an togra fás inbhuanaithe na gcroísheirbhísí ardáin agus gheilleagar na n‑ardán i gcoitinne a éascú agus dearadh é chun bheith neodrach go hiomlán ó thaobh na teicneolaíochta de. •Cearta bunúsacha Tá an togra ailínithe le Cairt um Chearta Bunúsacha an Aontais Eorpaigh, leis an gCoinbhinsiún Eorpach um Chearta an Duine (‘ECHR’) agus le RGCS. Dá ndéanfaí cleachtais éagóracha a thabhairt cothrom le dáta go dinimiciúil, bheidís faoi réir meas iomlán a léiriú ar chearta bunúsacha i leith imeachtaí cothroma agus dea‑riarachán faoi mar a chumhdaítear in ECHR, atá ceangailteach ar institiúidí AE. Bheadh cumhachtaí imscrúdaithe an Choimisiúin agus é ag gníomhú faoin gcreat nua faoi réir raon feidhme iomlán na gceart a bhaineann le próiseas cothrom amhail an ceart chun éisteacht a fháil, an ceart chun cinneadh réasúnaithe a fháil agus an ceart chun rochtain a fháil ar athbhreithniú breithiúnach, lena n‑áirítear an fhéidearthacht bearta forfheidhmithe agus forchurtha smachtbhannaí a cheistiú. Tá feidhm ag na cearta sin i gcás imeachtaí riaracháin. Ina theannta sin, rannchuideoidh an timpeallacht dhlíthiúil chothrom agus iontaofa a bhfuil sé beartaithe í a chruthú leis an togra seo le cosaint a dhéanamh ar chothromaíocht iomchuí idir an tsaoirse faoi seach chun gnó a sheoladh mar sholáthraithe croísheirbhísí ardáin agus a gcuid úsáideoirí gnó (Airteagal 16 de Chairt um Chearta Bunúsacha an Aontais Eorpaigh). 4.IMPLEACHTAÍ BUISÉADACHA Chun cuspóirí an tionscnaimh seo a bhaint amach ar an mbealach is fearr, tá sé riachtanach roinnt gníomhartha a mhaoiniú ar leibhéal an Choimisiúin, áit a bhfuil sé beartaithe ath‑imlonnú a dhéanamh ar 80 FTE, agus ar leibhéal na mBallstát trína rannpháirtíocht ghníomhach i gCoiste Comhairleach na Margaí Digiteacha, atá comhdhéanta d’ionadaithe na mBallstát. Is ionann agus EUR 81,090 milliún na hacmhainní iomlána airgeadais a bheidh riachtanach chun an togra a chur chun feidhme sa tréimhse 2021‑2027, lena n‑áirítear EUR 50,640 milliún i gcostais riaracháin agus EUR 30,450 milliún atá cumhdaithe go hiomlán ag na leithdháiltí atá intuartha i CAI 2021‑27 faoi imchlúdaigh airgeadais an Chláir don Mhargadh Aonair agus an Chláir don Eoraip Dhigiteach. Tacóidh an maoiniú le gníomhaíochtaí inter alia amhail ainmniú soláthraithe croísheirbhísí ardáin a chur i gcrích, imscrúduithe margaidh a chur i gcrích agus aon ghníomhartha imscrúdaithe, aon ghníomhartha forfheidhmithe agus aon ghníomhartha faireacháin eile a fheidhmiú. Tacóidh an maoiniú freisin le hathbhreithniú rialta ar ghnéithe sonracha den Rialachán a chur i gcrích chomh maith le measúnú ar an Rialachán, measúnú leanúnach ar éifeachtacht agus ar éifeachtúlacht na mbeart a cuireadh chun feidhme, chomh maith le costais a bhaineann le córas lárnach faisnéise a chothabháil, a fhorbairt, a óstáil, a fheidhmiú agus tacú leis. Tá forléargas mionsonraithe ar na costais atá i gceist ar fáil sa “ráiteas airgeadais” atá nasctha leis an tionscnamh seo. 5.EILIMINTÍ EILE

•Pleananna cur chun feidhme, agus socruithe faireacháin, meastóireachta agus tuairiscithe Mar gheall ar chineál dinimiciúil gheilleagar na n‑ardán, cuid thábhachtach den togra is ea faireachán agus meastóireacht a dhéanamh ar an tionscnamh. Freagraíonn sé freisin d’éilimh fhollasacha ó pháirtithe leasmhara, lena n‑áirítear na Ballstáit, i gcomhair feidhm faireacháin thiomnaithe, agus léiríonn sé an tábhacht a leagtar ar rogha beartais faireacháin neamhspleách a ndearnadh breithniú uirthi sa Mheasúnú Tionchair Tionscanta. Dá bhrí sin, roinnfear an faireachán ina dhá chuid: (i) faireachán leanúnach, ina dtabharfar tuairisc ar na forbairtí is déanaí sa mhargadh gach dara bliain, ina bhféadfadh an Fhaireachlann do Gheilleagar na nArdán ar Líne de chuid AE a bheith páirteach, agus (ii) cuspóirí oibríochtúla agus táscairí sonracha chun iad a thomhas. Cumhdófar na príomhghnéithe seo a leanas i bhfaireachán tráthrialta leanúnach: (i) faireachán ar cheisteanna a bhaineann le raon feidhme (e.g. na critéir i gcomhair ainmniú geatóirí, forbairt ar ainmniú geatóirí, úsáid an mheasúnaithe cháilíochtúil sa phróiseas ainmnithe); (ii) faireachán ar chleachtais éagóracha (comhlíonadh, patrúin forfheidhmithe, forbairt); agus (iii) faireachán mar spreagadh chun imscrúdú margaidh a sheoladh ar mhaithe le croísheirbhísí nua ardáin agus cleachtais san earnáil dhigiteach a scrúdú. Ina theannta sin, tabharfaidh an faireachán aird chuí ar shaothar coincheapúil an Ghrúpa Saineolaithe um Gheilleagar na nArdán ar Líne, faoina shreabhadh oibre maidir le Tomhas agus Táscairí Eacnamaíocha. Ina theannta sin, déanfar faireachán ar éifeachtacht agus ar éifeachtúlacht an togra agus úsáid á baint as táscairí réamhshainithe chun a fháil amach an bhféadfadh sé go mbeadh rialacha breise, lena n‑áirítear i dtaca le forfheidhmiú, ag teastáil chun a áirithiú go mbeidh margaí digiteacha ar fud AE inchoimhlinte agus cothrom. Dá bharr sin, déanfar tionchar na hidirghabhála a mheas i gcomhthéacs cleachtadh meastóireachta agus déanfar clásail athbhreithnithe a ghníomhachtú, más gá, rud a chumasóidh don Choimisiún bearta iomchuí a ghlacadh, lena n‑áirítear tograí reachtacha. Chomh maith leis sin, soláthróidh na Ballstáit aon fhaisnéis ábhartha atá acu agus a bhféadfadh sé go mbeadh sí ag teastáil ón gCoimisiún chun críocha meastóireachta. •Míniúchán mionsonraithe ar fhorálacha sonracha an togra Leagtar na forálacha ginearálta amach i gCaibidil I, lena n‑áirítear ábhar, cuspóir agus raon feidhme an Rialacháin, lena n‑áirítear an éifeacht chomhchuibhithe atá aige maidir le dlíthe náisiúnta áirithe (Airteagal 1), agus na sainmhínithe ar na téarmaí a úsáideadh sa togra, chomh maith le cuspóirí an togra (Airteagal 2). Tá na forálacha a bhaineann le hainmniú geatóirí i gCaibidil II. Rud ba shonraí fós, bunaítear léi na coinníollacha faoinar cheart soláthraithe croísheirbhísí ardáin a ainmniú mar gheatóirí, bunaithe ar na critéir chainníochtúla (trí thoimhde faoi réir frithléirsiú) nó i ndiaidh measúnú cás ar chás le linn imscrúdú margaidh (Airteagal 3). Ina theannta sin, bunaítear léi coinníollacha faoina bhféadfar ainmniú mar gheatóir a athmheas agus oibleagáid ainmniú den chineál sin a athbhreithniú go tráthrialta (Airteagal 4). Leagtar amach i gCaibidil III cleachtais gheatóirí a chuireann teorainn le hiniomaíocht agus atá éagórach. Go sonrach, leagtar síos inti oibleagáidí féin‑fhorghníomhaithe (Airteagal 5) agus oibleagáidí atá faoi réir sonraíochta (Airteagal 6) ar cheart do na geatóirí ainmnithe iad a chomhlíonadh maidir le gach ceann de na croísheirbhísí ardáin atá acu agus a liostaítear sa chinneadh ainmnithe ábhartha. Ina theannta sin, bunaítear leis creat i gcomhair idirphlé féideartha idir an geatóir ainmnithe agus an Coimisiún maidir le bearta atá á gcur i bhfeidhm ag an ngeatóir nó a bhfuil sé i gceist ag an ngeatóir iad a chur i bhfeidhm chun na hoibleagáidí a leagtar amach in Airteagal 6 (Airteagal 7) a chomhlíonadh. Leagtar síos coinníollacha léi freisin faoina bhféadfar na hoibleagáidí i dtaca le croísheirbhís ardáin ar leith a chur ar fionraí in imthosca eisceachtúla (Airteagal 8) nó faoina bhféadfar díolúine a cheadú ar fhorais leas an phobail (Airteagal 9). Bunaítear sásra chun liosta na n‑oibleagáidí a nuashonrú (Airteagal 10) le forálacha breise sa Chaibidil seo; soiléiriú go bhfuil feidhm ag na hoibleagáidí a leagtar síos sa Rialachán beag beann ar chleachtas ábhartha an gheatóra ainmnithe a bheith de chineál conarthach, tráchtála, teicniúil nó de chineál ar bith eile (Airteagal 11); oibleagáid fógra a thabhairt maidir le haon chomhchruinniú atá beartaithe de réir bhrí Rialachán um Chumaisc AE (Airteagal 12); agus oibleagáid ar an ngeatóir ainmnithe aon teicnící maidir le próifíliú custaiméirí a fheidhmíonn an geatóir ar a chroísheirbhísí ardáin nó ar fud a chroísheirbhísí ardáin a chur isteach chun iniúchadh neamhspleách a dhéanamh orthu (Airteagal 13). Soláthraítear rialacha i gCaibidil IV chun imscrúduithe margaidh a dhéanamh, go sonrach ceanglais nós imeachta chun imscrúdú margaidh a oscailt (Airteagal 14) agus rialacha chun imscrúduithe margaidh de chineálacha éagsúla a dhéanamh: (i) ainmniú geatóra (Airteagal 15), (ii) imscrúdú ar neamhchomhlíonadh córasach (Airteagal 16) agus (iii) imscrúdú ar chroísheirbhísí ardáin nua agus ar chleachtais nua (Airteagal 17). Tá na forálacha a bhaineann le cur chun feidhme agus forfheidhmiú an Rialacháin seo i gCaibidil V. Foráiltear léi do cheanglais nós imeachta chun imeachtaí a thionscnamh (Airteagal 18). Ansin bunaítear léi rialacha maidir le huirlisí éagsúla is féidir a úsáid i gcomhthéacs na n‑imscrúduithe margaidh nó na nósanna imeachta faoin Rialachán. Áirítear leo sin an cumas atá ag an gCoimisiún faisnéis a iarraidh (Airteagal 19), agallaimh a sheoladh agus ráitis a ghlacadh (Airteagal 20) agus cigireachtaí ar an láthair a dhéanamh (Airteagal 21), bearta eatramhacha a ghlacadh (Airteagal 22) agus bearta deonacha a chur de cheangal ar na geatóirí (Airteagal 23), chomh maith le faireachán a dhéanamh ar a gcomhlíonadh i dtaca leis an Rialachán (Airteagal 24). I gcás neamhchomhlíonta, féadfaidh an Coimisiún cinntí maidir le neamhchomhlíonadh a eisiúint (Airteagal 25) agus fíneálacha a ghearradh (Airteagal 26) agus íocaíochtaí pionóis tréimhsiúla a fhorchur (Airteagal 27) i dtaca le sáruithe ar an Rialachán ag geatóirí, agus i dtaca le faisnéis atá mícheart, neamhiomlán nó míthreorach a sholáthar i gcomhthéacs an imscrúdaithe. Socraítear freisin leis an Rialachán tréimhse teorann le haghaidh pionóis a ghearradh agus a fhorfheidhmiú (Airteagail 28 agus 29). Socraítear le roinnt forálacha sa Chaibidil seo na ráthaíochtaí nós imeachta atá roimh an gCoimisiún, go háirithe an ceart éisteacht a fháil agus rochtain a fháil ar an gcomhad (Airteagal 30) agus cosaint rúndachta gairmiúla (Airteagal 31). Foráiltear inti freisin maidir le comhairliúchán Choiste Comhairleach na Margaí Digiteacha a bunaíodh leis an Rialachán seo sula nglacfar cinntí sainaitheanta aonair a dhíreofar ar gheatóirí (Airteagal 32). Ar deireadh, foráiltear leis an Rialachán go bhféadfaidh trí cinn nó níos mó de na Ballstáit a iarraidh ar an gCoimisiún imscrúdú margaidh a oscailt de bhun Airteagal 15 (Airteagal 33). Tá tuilleadh forálacha ginearálta i gCaibidil VI, amhail an oibleagáid tacar sainaitheanta de chinntí aonair a glacadh faoin Rialachán a fhoilsiú (Airteagal 34), soiléiriú go mbeidh dlínse gan teorainn ag Cúirt Bhreithiúnais an Aontais Eorpaigh maidir le fíneálacha agus íocaíochtaí pionóis (Airteagal 35), agus an fhéidearthacht gníomhartha cur chun feidhme (Airteagal 36) agus gníomhartha tarmligthe (Airteagal 37) a ghlacadh. Ar deireadh, is iad na forálacha eile sa Chaibidil seo an clásal athbhreithnithe (Airteagal 38) agus sonrú theacht i bhfeidhm agus dhátaí cur i bhfeidhm an Rialacháin (Airteagal 39). 2020/0374 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le margaí inchoimhlinte agus cothroma san earnáil dhigiteach (an Ionstraim um Margaí Digiteacha)

(Téacs atá ábhartha maidir le LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag féachaint don tuairim ó Choiste na Réigiún, Ag féachaint don tuairim ón Maoirseoir Eorpach ar Chosaint Sonraí, Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas: (1)Tá ról tábhachtach ag seirbhísí digiteacha i gcoitinne agus ag ardáin ar líne go háirithe sa gheilleagar, agus an ról sin ag méadú, go háirithe sa mhargadh inmheánach, trí dheiseanna nua gnó a sholáthar san Aontas agus trí thrádáil trasteorann a éascú. (2)An tráth céanna, baineann roinnt saintréithe le croísheirbhísí ardáin ar féidir lena gcuid soláthraithe teacht i dtír orthu. Áirítear leis na saintréithe sin a bhaineann le croísheirbhísí ardáin tá, i measc nithe eile, barainneachtaí scála ollmhóra, a eascraíonn go minic as na himeallchostais a bhaineann le húsáideoirí gnó nó úsáideoirí deiridh a chur leis a bheith chomh híseal sin gur ar éigean is ann dóibh in aon chor. I measc na saintréithe eile a bhaineann le croísheirbhísí ardáin tá éifeachtaí líonra atá an‑láidir, an cumas mórán úsáideoirí gnó a nascadh le mórán úsáideoirí deiridh trí na taobhanna iomadúla a bhaineann leis na seirbhísí sin, úsáideoirí gnó agus úsáideoirí deiridh a bheith an‑spleách orthu, éifeachtaí na gceangal trádála, easpa ilfhrithinge chun na críche céanna ag úsáideoirí deiridh, comhcheangal ingearach, agus buntáistí sonraíbhunaithe. D’fhéadfadh sé gurb é a bheadh mar éifeacht leis na saintréithe sin go léir in éineacht le hiompar éagórach ag soláthraithe na seirbhísí sin dochar a dhéanamh d’iniomaíocht na gcroísheirbhísí ardáin, chomh maith le tionchar a imirt ar chothroime an chaidrimh thráchtála idir soláthraithe seirbhísí den sórt sin agus a n‑úsáideoirí gnó agus a n‑úsáideoirí deiridh, agus dá bharr sin go dtiocfadh laghdú tapa agus laghdú a d’fhéadfadh a bheith forleathan ar an rogha a bheadh ag úsáideoirí gnó agus ag úsáideoirí deiridh go praiticiúil, agus dá bhrí sin go bhféadfaí suíomh geatóra, faoi mar a thugtar air, a bhronnadh ar sholáthraí na seirbhísí sin. (3)Tá líon beag de sholáthraithe croísheirbhísí ardáin tagtha chun cinn a bhfuil cumhacht eacnamaíoch mhór acu. De ghnáth, bíonn sé de chumas acu mórán úsáideoirí gnó a nascadh le mórán úsáideoirí deiridh trína gcuid seirbhísí agus, ag eascairt as sin, féadann siad na buntáistí atá acu, amhail rochtain ar mhéideanna móra sonraí, a ghiaráil ó réimse amháin dá gcuid gníomhaíochta go dtí réimsí nua. Déanann roinnt de na soláthraithe sin rialú ar éiceachórais iomlána ardáin sa gheilleagar digiteach agus ó thaobh struchtúir de tá sé thar a bheith deacair ar oibreoirí reatha nó ar oibreoirí nua sa mhargadh iad a cheistiú nó cur ina gcoinne, beag beann ar chomh nuálach nó chomh héifeachtúil agus a d’fhéadfadh na hoibreoirí sin a bheith. Déantar laghdú ar iniomaíocht, ach go háirithe, de bhrí go bhfuil bacainní an‑ard ar dhul isteach nó ar imeacht, lena n‑áirítear costais arda infheistíochta, ar costais iad nach féidir a fháil ar ais, nó nach féidir a fháil ar ais go héasca, i gcás fágála, agus gan fáil ar phríomhionchuir sa gheilleagar digiteach amhail sonraí (nó rochtain laghdaithe orthu). Dá bharr sin, is mó an seans atá ann nach bhfuil na margaí bunaidh ag feidhmiú go maith – nó gur gearr nach mbeidh siad ag feidhmiú go maith. (4)I mórán cásanna, is dóichí ná a mhalairt go mbeidh an‑mhíchothromaíochtaí i gceist i dtaca le cumhacht mhargaíochta mar thoradh ar an teaglaim seo de ghnéithe geatóirí agus, ag eascairt as sin, beidh cleachtais agus coinníollacha éagóracha i bhfeidhm d’úsáideoirí gnó agus d’úsáideoirí deiridh na gcroísheirbhísí ardáin a sholáthraíonn geatóirí, agus tionchar diúltach aige sin ar phraghsanna, ar cháilíocht, ar rogha agus ar nuálaíocht sna seirbhísí sin. (5)Fágann sé sin nach mbíonn próisis an mhargaidh ábalta, go minic, torthaí cothroma eacnamaíocha a áirithiú i dtaca le croísheirbhísí ardáin. De bhrí go bhfuil Airteagail 101 agus 102 CFAE infheidhme go fóill maidir le hiompar geatóirí, tá a raon feidhme teoranta do chásanna áirithe de chumhacht mhargaidh (e.g. ceannas ar mhargaí sonracha) agus d’iompraíocht fhrithiomaíoch, cé go dtarlaíonn forfheidhmiú ar bhonn ex post agus go bhfuil imscrúdú forleathan ar fhíorais ar bhonn cás ar chás riachtanach ina leith, ar fíorais iad a bhíonn an‑chasta go minic. Ina theannta sin, ní thugtar aghaidh, le dlí reatha an Aontais, nó ní thugtar aghaidh go héifeachtach leis, ar na dúshláin shainaitheanta a bhaineann le dea‑fheidhmiú an mhargaidh inmheánaigh de bharr iompar geatóirí, nach gá go mbeidís ceannasach i dtéarmaí dlí iomaíochta. (6)Tá tionchar mór ag geatóirí ar an margadh inmheánach, agus soláthraíonn siad tairseacha do líon mór úsáideoirí gnó, chun rochtain a fháil ar úsáideoirí deiridh, i ngach áit san Aontas agus ar mhargaí éagsúla. Mar thoradh ar an tionchar diúltach atá ag cleachtais éagóracha ar an margadh aonair agus an iniomaíocht thar a bheith lag a bhaineann le croísheirbhísí ardáin, lena n‑áirítear na himpleachtaí diúltacha sochaíocha agus eacnamaíocha a bhaineann leo, bheartaigh reachtóirí náisiúnta agus rialálaithe earnála gníomhú. Glacadh nó moladh roinnt réiteach rialála cheana féin chun aghaidh a thabhairt ar chleachtais éagóracha agus ar iniomaíocht seirbhísí digiteacha nó maidir le roinnt acu ar aon nós. Chruthaigh sé sin an baol go mbeadh éagsúlacht ann sna réitigh rialála agus ar an mbealach sin go dtarlódh ilroinnt an mhargaidh inmheánaigh, agus ansin gur mhó an baol a bheadh ann go dtiocfadh ardú ar chostais chomhlíonta de bharr tacair éagsúla de cheanglais rialála náisiúnta a bheith ann. (7)Dá bhrí sin, ba cheart coimircí rialála iomchuí ar fud an Aontais a thabhairt d’úsáideoirí gnó agus d’úsáideoirí deiridh na gcroísheirbhísí ardáin a sholáthraíonn geatóirí in aghaidh iompraíocht éagórach geatóirí ar mhaithe le gnó trasteorann laistigh den Aontas a éascú agus ar an mbealach sin feidhmiú cuí an mhargaidh aonair a fheabhsú agus aghaidh a thabhairt ar an ilroinnt atá ann cheana nó ar dócha go dtiocfaidh sí chun cinn sna réimsí sonracha a chumhdaítear leis an Rialachán seo. Ina theannta sin, cé go bhfuil sé de chlaonadh ag geatóirí samhlacha gnó agus struchtúir algartaim atá domhanda nó ar a laghad uile‑Eorpach a ghlacadh, féadann siad coinníollacha gnó éagsúla agus cleachtais ghnó éagsúla a ghlacadh i mBallstáit éagsúla agus é sin déanta acu i roinnt cásanna, rud a chruthóidh difríochtaí, is baol, idir na coinníollacha iomaíochta d’úsáideoirí na gcroísheirbhísí ardáin a sholáthraíonn geatóirí, agus dá bharr sin beidh comhtháthú laistigh den mhargadh aonair thíos leis. (8)Trí na dlíthe náisiúnta éagsúla a chomhfhogasú, ba cheart deireadh a chur, laistigh den mhargadh aonair, leis na bacainní atá ar an tsaoirse chun seirbhísí a sholáthar agus a fháil, lena n‑áirítear seirbhísí miondíola. Dá bhrí sin, ba cheart tacar rialacha comhchuibhithe éigeantacha a bhunú ar leibhéal an Aontais chun a áirithiú go mbeidh margaí digiteacha laistigh den mhargadh inmheánach inchoimhlinte agus cothrom, ar margaí iad a mbeidh láithreacht geatóirí mar ghné díobh. (9)Ní fhéadfar ilroinnt an mhargaidh inmheánaigh a sheachaint go héifeachtach ach amháin má tá cosc ar na Ballstáit rialacha náisiúnta a chur i bhfeidhm, ar rialacha iad a bhaineann go sonrach le gnóthais agus le seirbhísí a chumhdaítear leis an Rialachán seo. An tráth céanna, ó tharla gurb é is aidhm don Rialachán seo forfheidhmiú dhlí na hiomaíochta a chomhlánú, ba cheart a shonrú go bhfuil an Rialachán seo gan dochar d’Airteagail 101 agus 102 CFAE, do na rialacha iomaíochta náisiúnta comhfhreagracha agus do rialacha náisiúnta iomaíochta eile maidir le hiompraíocht aontaobhach atá bunaithe ar mheasúnú ar shuíomhanna agus ar iompraíocht mhargaidh ar bhonn aonair, lena n‑áirítear na héifeachtaí is dócha a bheadh aige agus raon feidhme beacht an iompair thoirmiscthe, agus ina ndéantar foráil go bhféadfaidh gnóthais argóintí a bhaineann le héifeachtúlacht agus le dlisteanacht oibiachtúil a dhéanamh i leith an iompair atá i gceist. Mar sin féin, níor cheart cur i bhfeidhm na rialacha sin difear a dhéanamh do na hoibleagáidí a fhorchuirtear ar gheatóirí faoin Rialachán seo ná dá gcur i bhfeidhm aonfhoirmeach agus éifeachtach sa mhargadh inmheánach. (10)Tá sé mar chuspóir ag Airteagail 101 agus 102 CFAE agus ag na rialacha iomaíochta náisiúnta comhfhreagracha a bhaineann le hiompar frithiomaíoch déthaobhach agus aontaobhach agus ag rialú cumasc iomaíocht neamhshaofa sa mhargadh a chosaint. Leis an Rialachán seo, déantar cuspóir a shaothrú a chomhlánaíonn an cuspóir a bhaineann le hiomaíocht neamhshaofa ar aon mhargadh ar leith a chosaint ach nach ionann é agus an cuspóir sin, mar a shainítear i dtéarmaí dhlí na hiomaíochta, is é sin, a áirithiú go bhfuil agus go mbeidh margaí a bhfuil geatóirí i láthair iontu inchoimhlinte agus cothrom, neamhspleách ar na héifeachtaí iarbhír, dóchúla nó toimhdithe a bheadh ag iompar geatóra ar leith atá cumhdaithe leis an Rialachán seo ar iomaíocht ar margadh ar leith. Dá bhrí sin, tá sé mar aidhm leis an Rialachán seo cosaint a thabhairt do leas dlíthiúil atá éagsúil ó na rialacha seo agus ba cheart go mbeadh sé gan dochar dá gcur i bhfeidhm.

(11)Ba cheart don Rialachán seo comhlánú a dhéanamh freisin, gan dochar dá gcur i bhfeidhm, ar na rialacha a eascraíonn as gníomhartha eile de dhlí an Aontais lena rialaítear gnéithe áirithe de sholáthar seirbhísí a chumhdaítear leis an Rialachán seo, go háirithe Rialachán (AE) 2019/1150 ó Pharlaimint na hEorpa agus ón gComhairle, Rialachán (AE) xx/xx/AE [DSA] ó Pharlaimint na hEorpa agus ón gComhairle, Rialachán (AE) 2016/679 ó Pharlaimint na hEorpa agus ón gComhairle, Treoir (AE) 2019/790 ó Pharlaimint na hEorpa agus ón gComhairle, Treoir (AE) 2015/2366 ó Pharlaimint na hEorpa agus ón gComhairle, agus Treoir (AE) 2010/13 ó Pharlaimint na hEorpa agus ón gComhairle, chomh maith le rialacha náisiúnta a bhfuil sé mar aidhm acu reachtaíocht an Aontais a fhorfheidhmiú nó a chur chun feidhme, de réir mar a bheidh. (12)Tá iniomaíocht lag agus cleachtais éagóracha san earnáil dhigiteach níos coitianta agus níos soiléire do sheirbhísí digiteacha áirithe ná do chinn eile. Tá an méid sin amhlaidh, go háirithe i gcás seirbhísí digiteacha a úsáidtear go forleathan agus go coitianta agus arb iad na seirbhísí iad is mó a dhéanann idirghabháil dhíreach idir úsáideoirí gnó agus úsáideoirí deiridh agus a bhfuil gnéithe amhail barainneachtaí scála ollmhóra, éifeachtaí líonra atá an‑láidir, an cumas mórán úsáideoirí gnó a nascadh le mórán úsáideoirí deiridh trí na taobhanna iomadúla a bhaineann leis na seirbhísí sin, éifeachtaí na gceangal trádála, easpa ilfhrithinge nó comhcheangal ingearach, ar na gnéithe is suntasaí a bhaineann leo. Ina lán cásanna, ní bhíonn na seirbhísí digiteacha sin á soláthar ach ag soláthraí mór amháin nó ag fíorbheagán soláthraithe móra. Is iad soláthraithe na gcroísheirbhísí ardáin seo is minice a tháinig chun cinn mar gheatóirí le haghaidh úsáideoirí gnó agus úsáideoirí deiridh agus a bhfuil tionchair fhorleathana acu, agus an cumas bainte amach acu chun coinníollacha agus téarmaí tráchtála a leagan síos go héasca ar bhealach aontaobhach a dhéanann dochar dá n‑úsáideoirí gnó agus dá n‑úsáideoirí deiridh. Dá réir sin, ní gá díriú ach amháin ar na seirbhísí digiteacha sin is mó a mbaineann úsáideoirí gnó agus úsáideoirí deiridh feidhm astu agus i gcás, bunaithe ar chúinsí reatha an mhargaidh, go bhfuil imní faoi iniomaíocht lag agus cleachtais éagóracha ag geatóirí níos soiléire agus níos práinní ó thaobh an mhargaidh inmheánaigh de. (13)Go sonrach, tá sé de chumas ag seirbhísí idirghabhála ar líne, innill chuardaigh ar líne, córais oibriúcháin, líonrú sóisialta ar líne, seirbhísí ardáin um chomhroinnt físeán, seirbhísí cumarsáide leictreonaí idirphearsanta atá neamhspleách ar uimhir, seirbhísí néalríomhaireachta agus seirbhísí fógraíochta ar líne, éifeacht a bheith acu go léir ar líon mór úsáideoirí deiridh agus gnólachtaí araon, agus dá réir sin tá an baol ann go mbeadh feidhm á baint as cleachtais ghnó atá éagórach. Dá bhrí sin, ba cheart iad a chur ar áireamh sa sainmhíniú ar chroísheirbhísí ardáin agus ba cheart dóibh teacht faoi raon feidhme an Rialacháin seo. D’fhéadfadh sé go mbeadh seirbhísí idirghabhála ar líne gníomhach freisin i réimse na seirbhísí airgeadais, agus d’fhéadfadh sé go ndéanfaidís idirghabháil nó go n‑úsáidfí iad chun seirbhísí den sórt sin a sholáthar, ar seirbhísí iad a liostaítear go neamh‑uileghabhálach in Iarscríbhinn II a ghabhann le Treoir (AE) 2015/1535 ó Pharlaimint na hEorpa agus ón gComhairle. In imthosca áirithe, ba cheart úsáideoirí a meastar go traidisiúnta gur úsáideoirí gnó iad ach i gcás ar leith nach n‑úsáideann siad na croísheirbhísí ardáin chun earraí nó seirbhísí a sholáthar d’úsáideoirí deiridh eile amhail, mar shampla, gnólachtaí a bhraitheann ar sheirbhísí néalríomhaireachta chun a gcríoch féin, a chuimsiú i gcoincheap na n‑úsáideoirí deiridh. (14)D’fhéadfadh sé go mbeadh líon seirbhísí coimhdeacha eile, amhail seirbhísí sainaitheanta nó íocaíochta agus seirbhísí teicniúla a thacaíonn le soláthar seirbhísí íocaíochta á soláthar ag geatóirí in éineacht lena gcroísheirbhísí ardáin. De bhrí gur minic a sholáthraíonn geatóirí punann a gcuid seirbhísí mar chuid d’éiceachóras comhtháite nach bhfuil rochtain ag soláthraithe tríú páirtí na seirbhísí coimhdeacha sin air, faoi réir coinníollacha comhionanna ar aon nós, agus go bhféadann siad an rochtain ar an gcroísheirbhís ardáin a nascadh le seirbhís choimhdeach amháin nó níos mó a ghlacadh, is é is dóchúla go mbeidh cumas agus spreagadh níos mó ag geatóirí a gcumhacht mar gheatóirí a ghiaráil óna gcroísheirbhísí ardáin go dtí na seirbhísí coimhdeacha sin, rud a laghdaíonn an rogha agus an iniomaíocht a bhaineann leis na seirbhísí sin. (15)Má cháilíonn seirbhís dhigiteach mar chroísheirbhís ardáin i bhfianaise úsáid fhorleathan agus choitianta a bheith á baint aisti agus na tábhachta a bhaineann léi chun úsáideoirí gnó agus úsáideoirí deiridh a nascadh le chéile, ní chiallaíonn sé sin, ann féin, go bhfuil díol imní ann atá sách tromchúiseach i dtaca le hiniomaíocht agus cleachtais éagóracha. Ní thagann imní mar sin chun cinn ach amháin i gcás inarb ionann an chroísheirbhís ardáin agus tairseach thábhachtach agus ina bhfuil sí á feidhmiú ag soláthraí a imríonn tionchar mór ar an margadh inmheánach agus atá i suíomh daingnithe buanseasmhach, nó ag soláthraí a bhfuil sé intuartha go mbeidh suíomh den sórt sin aige go luath. Dá réir sin, níor cheart feidhm a bheith ag an tacar spriocdhírithe rialacha comhoiriúnaithe a leagtar síos sa Rialachán seo ach amháin maidir le gnóthais a ainmníodh ar bhonn na dtrí chritéar oibiachtúil seo, agus níor cheart feidhm a bheith acu ach amháin maidir leis na croísheirbhísí ardáin dá gcuid arb ionann iad astu féin agus tairseach thábhachtach d’úsáideoirí gnó chun rochtain a fháil ar úsáideoirí deiridh. (16)Chun cur i bhfeidhm éifeachtach an Rialacháin seo maidir le soláthraithe croísheirbhísí ardáin arb iad is dóichí a shásóidh na ceanglais oibiachtúla sin, agus ina bhfuil an t‑iompar éagórach a lagaíonn iniomaíocht is suntasaí agus is mó tionchar, ba cheart don Choimisiún bheith in ann na soláthraithe gcroísheirbhísí ardáin sin a shásaíonn tairseacha cainníochtúla áirithe a ainmniú go díreach mar gheatóirí. Ba cheart gnóthais den sórt sin a bheith faoi réir próiseas tapa ainmnithe ar aon nós tráth theacht i bhfeidhm an Rialacháin seo. (17)Is comharthaí an‑láidir iad láimhdeachas an‑mhór san Aontas agus croísheirbhís ardáin a bheith á soláthar i dtrí cinn de Bhallstáit ar a laghad go bhfuil tionchar mór ag soláthraí croísheirbhíse ardáin ar an margadh inmheánach. Tá sé sin chomh fíor céanna i gcás ina bhfuil caipitliú margaidh an‑mhór nó margadhluach cothrom comhionann ag soláthraí croísheirbhíse ardáin i dtrí cinn de Bhallstáit ar a laghad. Dá bhrí sin, ba cheart a ghlacadh leis go bhfuil tionchar mór ag soláthraí croísheirbhíse ardáin ar an margadh aonair i gcás ina soláthraíonn sé croísheirbhís ardáin i dtrí cinn de Bhallstáit ar a laghad agus i gcás ina bhfuil an láimhdeachas grúpa dá chuid a réadaíodh in LEE comhionann le tairseach ard shonrach, nó níos mó ná an tairseach sin, nó ina bhfuil caipitliú margaidh an ghrúpa comhionann le dearbhluach ard áirithe, nó níos mó ná an dearbhluach sin. I gcás soláthraithe croísheirbhísí ardáin a bhaineann le gnóthais nach bhfuil liostaithe go poiblí, ba cheart tagairt a dhéanamh don mhargadhluach cothrom comhionann os cionn dearbhluach ard áirithe. Ba cheart don Choimisiún feidhm a bhaint as a chuid cumhachta chun gníomhartha tarmligthe a ghlacadh chun modheolaíocht oibiachtúil a fhorbairt chun an luach sin a ríomh. Léiríonn láimhdeachas grúpa ard in LEE in éineacht le tairseach na n‑úsáideoirí croísheirbhísí ardáin san Aontas cumas réasúnta láidir luach airgid a chur ar na húsáideoirí sin. Léiríonn caipitliú margaidh ard i gcomparáid leis an líon tairsí céanna d’úsáideoirí san Aontas cumas réasúnta mór luach airgid a chur ar na húsáideoirí sin go luath. Dá réir sin, léiríonn an cumas luach airgid a chur orthu, i bprionsabal, suíomh tairsí na ngnóthas lena mbaineann. Ina theannta sin, léiríonn an dá tháscaire a n‑acmhainn airgeadais, lena n‑áirítear an cumas atá acu a rochtain ar mhargaí airgeadais a ghiaráil chun a suíomh a dhaingniú. D’fhéadfadh sé sin tarlú, cuir i gcás, nuair a bhaintear feidhm as an rochtain ardleibhéil sin chun gnóthais eile a fháil, ar cumas é a bhfuil sé léirithe ina leith dá réir sin go bhféadfadh sé éifeachtaí diúltacha a bheith aige ar an nuálaíocht. D’fhéadfadh sé freisin go léireodh caipitliú margaidh an suíomh ionchasach sa todhchaí agus éifeacht na soláthraithe lena mbaineann ar an margadh inmheánach, d’ainneoin láimhdeachas reatha a d’fhéadfadh a bheith réasúnta íseal. Féadfar luach an chaipitlithe margaidh a bhunú ar leibhéal a léiríonn meánchaipitliú margaidh na ngnóthas is mó san Aontas, ar gnóthais iad atá liostaithe go poiblí, thar thréimhse iomchuí. (18)Ba cheart caipitliú margaidh leanúnach an tsoláthraí croísheirbhisí ardáin ar leibhéal atá ag an leibhéal tairsí nó os a chionn ar feadh trí bliana nó níos mó a mheas mar neartú ar an toimhde go bhfuil tionchar mór ag an soláthraí croísheirbhísí ardáin ar an margadh inmheánach. (19)D’fhéadfadh sé go mbeadh roinnt tosca a bhaineann le caipitliú margaidh a mbeadh measúnú mion ag teastáil ina leith lena chinneadh cé acu ba cheart nó nár cheart a mheas go bhfuil tionchar mór ag soláthraí croísheirbhísí ardáin ar an margadh inmheánach. D’fhéadfadh sé sin a bheith amhlaidh má bhí caipitliú margaidh an tsoláthraí croísheirbhísí ardáin sna blianta airgeadais roimhe sin i bhfad níos ísle ná meán an mhargaidh cothromais, i gcás ina raibh luaineacht a chaipitlithe margaidh thar an tréimhse bhreathnaithe díréireach le luaineacht fhoriomlán an mhargaidh cothromais nó i gcás ina raibh treocht a chaipitlithe margaidh i gcomparáid le treochtaí an mhargaidh ar neamhréir le fás tapa agus aontreoch. (20)Tugann líon ard úsáideoirí gnó atá spleách ar chroísheirbhís ardáin chun rochtain a fháil ar líon an‑ard úsáideoirí deiridh a bhíonn gníomhach go míosúil deis do sholáthraí na seirbhíse sin tionchar a imirt ar na hoibríochtaí atá ag líon substaintiúil úsáideoirí gnó ar bhealach a dhéanann leas dó féin agus léiríonn sé, i bprionsabal, go bhfeidhmíonn an soláthraí mar thairseach thábhachtach. Ba cheart na leibhéil ábhartha faoi seach do na líonta sin a shocrú agus iad ionadaíoch do chéatadán substainteach de phobal uile an Aontais chomh fada agus a bhaineann sé le húsáideoirí deiridh agus de phobal iomlán na ngnólachtaí a úsáideann ardáin chun an tairseach i gcomhair úsáideoirí gnó a chinneadh. (21)Tarlaíonn sé go mbíonn suíomh daingnithe buanseasmhach ina chuid oibríochtaí ag soláthraí nó gur féidir a thuar go mbainfidh soláthraí suíomh den sórt sin amach, go háirithe nuair atá teorainn ann le hiniomaíocht shuíomh sholáthraí na croísheirbhíse ardáin. Is é is dóichí gurb é sin an cás má sholáthair an soláthraí croísheirbhís ardáin i dtrí cinn de Bhallstáit ar a laghad do líon an‑ard úsáideoirí gnó agus úsáideoirí deiridh ar feadh trí bliana ar a laghad. (22)Féadfaidh forbairtí sa mhargadh agus sa teicneolaíocht tionchar a imirt ar thairseacha den sórt sin. Dá bhrí sin, ba cheart cumhacht a thabhairt don Choimisiún gníomhartha tarmligthe a ghlacadh chun an mhodheolaíocht a úsáidfear lena chinneadh an bhfuil nó nach bhfuil na tairseacha cainníochtúla á sásamh a shonrú, agus í a athrú go tráthrialta chun teacht le forbairtí sa mhargadh agus sa teicneolaíocht de réir mar is gá. Tá sé sin ábhartha go háirithe maidir leis an tairseach a thagraíonn do chaipitliú margaidh, ar cheart í a innéacsú ag eatraimh iomchuí. (23)I gcás soláthraithe croísheirbhísí ardáin, ar soláthraithe iad a shásaíonn na tairseacha cainníochtúla ach ar féidir leo argóintí a bhfuil bunús sách láidir leo a chur i láthair lena léiriú, sna himthosca ina bhfeidhmíonn an chroísheirbhís ardáin ábhartha, nach gcomhlíonann siad na ceanglais oibiachtúla le haghaidh geatóra, níor cheart iad a ainmniú go díreach agus níor cheart iad a ainmniú ach amháin faoi réir tuilleadh imscrúdaithe. Maidir leis an ualach fianaise a sholáthar nár cheart feidhm a bheith ag an toimhde a eascraíonn as tairseacha cainníochtúla a chomhlíonadh maidir le soláthraí, ba cheart an t‑ualach sin a bheith ar an soláthraí lena mbaineann. Sa mheasúnú uaidh, níor cheart don Choimisiún aird a thabhairt ach ar na gnéithe a bhaineann go díreach leis na ceanglais chun geatóir a bhunú, is é sin más tairseach thábhachtach atá ann atá á feidhmiú ag soláthraí ag a bhfuil tionchar mór sa mhargadh inmheánach agus suíomh daingnithe buanseasmhach aige, bíodh sé sin iarbhír nó intuartha. Ba cheart aon bhonn cirt ar fhoras eacnamaíoch ina ndéantar iarracht éifeachtúlachtaí a eascraíonn as iompraíocht de chineál ar leith ag soláthraí na gcroísheirbhísí ardáin a chur i leataobh, mar nach mbaineann sé le hainmniú mar gheatóir. Ba cheart don Choimisiún bheith in ann cinneadh a ghlacadh trína bheith ag brath ar na tairseacha cainníochtúla i gcás ina gcuireann an soláthraí bac mór ar an imscrúdú trí mhainneachtain na bearta imscrúdaithe atá déanta ag an gCoimisiún a chomhlíonadh. (24)Ba cheart foráil a dhéanamh freisin don mheasúnú ar an ról mar gheatóirí atá ag soláthraithe croísheirbhísí ardáin, ar soláthraithe iad nach sásaíonn na tairseacha cainníochtúla go léir, i bhfianaise na gceanglas oibiachtúil foriomlán go mbeadh tionchar mór acu ar an margadh inmheánach, go mbeidís ag feidhmiú mar thairseach thábhachtach d’úsáideoirí gnó i dtaca le rochtain a fháil ar úsáideoirí deiridh agus go mbeadh leas á bhaint acu as suíomh daingnithe buanseasmhach ina gcuid oibríochtaí nó go bhfuil sé intuartha go mbeidh suíomh den sórt sin acu go luath. (25)Ní fhéadfar measúnú den sórt sin a dhéanamh ach i bhfianaise imscrúdú margaidh, agus na tairseacha cainníochtúla á gcur san áireamh. Sa mheasúnú uaidh, ba cheart don Choimisiún saothrú a dhéanamh ar na cuspóirí a bhaineann le caomhnú agus cothú a dhéanamh ar an leibhéal nuálaíochta, ar cháilíocht na dtáirgí agus na seirbhísí digiteacha, ar a mhéid atá praghsanna cothrom agus iomaíoch, agus a mhéid atá nó a fhanann cáilíocht nó rogha d’úsáideoirí gnó nó d’úsáideoirí deiridh ard. Féadfar na gnéithe a bhaineann go sonrach le soláthraithe na gcroísheirbhísí ardáin lena mbaineann a chur san áireamh, amhail barainneachtaí scála ollmhóra, éifeachtaí líonra atá an‑láidir, an cumas mórán úsáideoirí gnó a nascadh le mórán úsáideoirí deiridh trí na taobhanna iomadúla a bhaineann leis na seirbhísí sin, éifeachtaí na gceangal trádála, easpa ilfhrithinge nó comhcheangal ingearach. Ina theannta sin, féadann caipitliú margaidh an‑ard, cóimheas an‑ard de luach cothromais os cionn brabúis nó láimhdeachas an‑ard a dhíorthaítear ó úsáideoirí deiridh croísheirbhíse ardáin aonair iompú an mhargaidh nó cumas giarála soláthraithe den sórt sin a léiriú. In éineacht le caipitliú margaidh, tá rátaí ard fáis, nó rátaí fáis atá ag luasmhoilliú a léitear in éineacht le fás ar bhrabúsacht, ina samplaí de pharaiméadair dhinimiciúla atá an‑ábhartha maidir le soláthraithe croísheirbhisí ardáin den sórt sin a shainaithint, ar soláthraithe iad a bhfuil sé intuartha go mbeidh siad daingnithe. Ba cheart don Choimisiún bheith in ann cinneadh a ghlacadh trí thátail dhiúltacha a bhaint as fíorais atá ar fáil i gcás ina gcuireann an soláthraí bac mór ar an imscrúdú trí mhainneachtain na bearta imscrúdaithe atá déanta ag an gCoimisiún a chomhlíonadh. (26)Ba cheart feidhm a bheith ag fothacar rialacha ar leith maidir leis na soláthraithe croísheirbhísí ardáin sin a bhfuil sé intuartha go mbeidh tairbhe á baint acu as suíomh daingnithe buanseasmhach go luath. De bharr na ngnéithe sonracha céanna a bhaineann le croísheirbhísí ardáin, bíonn sé de chlaonadh acu iompú: a luaithe a fhaigheann soláthraí seirbhíse buntáiste ar leith ar a gcéilí comhraic nó ar iomaitheoirí féideartha maidir le scála nó cumhacht idirghabhála, d’fhéadfadh sé go mbeadh suíomh dochloíte aige agus d’fhéadfadh forbairt teacht ar an gcás ionas gur dócha go mbeadh sé daingnithe agus buanseasmhach go luath. Féadfaidh gnóthais iarracht a dhéanamh an t‑iompú sin a spreagadh agus teacht chun cinn mar gheatóirí trí chuid de na coinníollacha agus de na cleachtais éagóracha atá á rialáil sa Rialachán seo a úsáid. I gcás den sórt sin, is cosúil gurb iomchuí idirghabháil a dhéanamh sula n‑iompóidh an margadh go buan. (27)Ba cheart, áfach, idirghabháil luath den sórt sin a theorannú d’fhorchur a dhéanamh ar na hoibleagáidí atá riachtanach agus iomchuí chun a áirithiú go bhfanfaidh na seirbhísí atá i gceist inchoimhlinte agus go mbeifear ábalta an baol áirithe a bhaineann le coinníollacha agus cleachtais éagóracha a sheachaint. Tá oibleagáidí a choisceann an soláthraí croísheirbhísí ardáin lena mbaineann ar shuíomh daingnithe buanseasmhach a bhaint amach ina chuid gníomhaíochtaí, amhail iad siúd a choisceann giaráil éagórach, agus iad siúd a éascaíonn athrú agus ilfhrithing dírithe go sonrach ar an gcríoch seo. Chun comhréireacht a áirithiú, níor cheart, lena chois sin, go gcuirfeadh an Coimisiún i bhfeidhm ón bhfothacar sin d’oibleagáidí, aon oibleagáidí ach amháin iad siúd atá riachtanach agus comhréireach chun cuspóirí an Rialacháin a bhaint amach agus ba cheart dó athbhreithniú tráthrialta a dhéanamh ar cé acu ba cheart nó nár cheart oibleagáidí den sórt sin a chothabháil, a chur faoi chois, nó a oiriúnú. (28)Dá bharr sin, ba cheart don Choimisiún bheith in ann idirghabháil a dhéanamh in am agus go héifeachtach, agus meas iomlán a léiriú an tráth céanna ar chomhréireacht na mbeart a breithníodh. Ba cheart rannpháirtithe iarbhír agus féideartha sa mhargadh a chur ar a suaimhneas freisin maidir le cothroime agus iniomaíocht na seirbhísí lena mbaineann dá bharr sin freisin. (29)Ba cheart do gheatóirí ainmnithe na hoibleagáidí a leagtar síos sa Rialachán seo a chomhlíonadh maidir le gach ceann de na croísheirbhísí ardáin a liostaítear sa chinneadh ainmnithe ábhartha. Ba cheart feidhm a bheith ag na rialacha éigeantacha agus suíomh ilchuideachta na ngeatóirí á chur san áireamh, i gcás inarb infheidhme. Ina theannta sin, ba cheart na bearta cur chun feidhme a fhéadfaidh an Coimisiún a fhorchur ar an ngeatóir i ndiaidh idirphlé rialála a dhearadh ar bhealach éifeachtach, ag féachaint do ghnéithe na gcroísheirbhísí ardáin chomh maith leis na rioscaí seachanta a d’fhéadfadh a bheith ann agus ag comhlíonadh phrionsabal na comhréireachta agus cearta bunúsacha na ngnóthas lena mbaineann chomh maith leo siúd a bhaineann le tríú páirtithe. (30)Tá sé riachtanach athbhreithniú tráthrialta a dhéanamh ar stádas geatóirí de bharr croísheirbhísí ardáin a bheith ag athrú go han‑tapa agus iad a bheith casta ó thaobh na teicneolaíochta de, lena n‑áirítear iad siúd a bhfuil sé intuartha go mbainfidh siad tairbhe as suíomh daingnithe buanseasmhach ina gcuid oibríochtaí go luath. Chun an deimhneacht atá riachtanach i dtaca leis na hoibleagáidí dlíthiúla infheidhme a sholáthar do na rannpháirtithe margaidh go léir, na geatóirí san áireamh, tá gá ann le teorainn ama le haghaidh athbhreithnithe tráthrialta den sórt sin. Tá sé tábhachtach freisin athbhreithnithe den sórt sin a dhéanamh ar bhonn tráthrialta agus gach dhá bhliain ar a laghad.

(31)Chun éifeachtacht an athbhreithnithe ar an stádas geatóra a áirithiú chomh maith leis an bhféidearthacht liosta na gcroísheirbhísí ardáin atá á soláthar ag an ngeatóir a athrú, ba cheart do na geatóirí na soláthraithe croísheirbhísí ardáin eile go léir nó aon seirbhísí eile a sholáthraítear laistigh den earnáil dhigiteach agus a mbeartaíonn siad iad a fháil nó atá faighte acu cheana féin a chur in iúl don Choimisiún. Ba cheart go ndéanfadh faisnéis den chineál sin freastal ní hamháin ar an bpróiseas athbhreithnithe a luaitear thuas, maidir le stádas geatóirí aonair, ach ba cheart go soláthródh sí faisnéis freisin atá fíorthábhachtach chun faireachán a dhéanamh ar threochtaí níos leithne maidir le hiniomaíocht san earnáil dhigiteach agus dá bhrí sin d’fhéadfadh sí a bheith ina toisc úsáideach le cur san áireamh i gcomhthéacs na n‑imscrúduithe margaidh a bheartaítear leis an Rialachán seo. (32)Chun cothroime agus iniomaíocht na gcroísheirbhísí ardáin a sholáthraíonn geatóirí a choimirciú, is gá foráil a dhéanamh ar bhealach atá soiléir agus gan athbhrí do thacar oibleagáidí comhoiriúnaithe maidir leis na seirbhísí sin. Tá gá ann le rialacha den sórt sin chun aghaidh a thabhairt ar an mbaol a bhaineann leis na héifeachtaí díobhálacha atá ag na cleachtais éagóracha atá á bhforchur ag geatóirí, ar rialacha iad a rachaidh chun tairbhe don timpeallacht ghnó sna seirbhísí lena mbaineann, chun tairbhe d’úsáideoirí agus i ndeireadh na dála chun tairbhe don tsochaí i gcoitinne. I bhfianaise chineál mearghluaiseachta agus dinimiciúil na margaí digiteacha, agus an chumhacht shubstaintiúil eacnamaíoch atá ag geatóirí, tá sé tábhachtach go gcuirfí na hoibleagáidí sin i bhfeidhm go héifeachtach gan iad a sheachaint. Chuige sin, ba cheart feidhm a bheith ag na hoibleagáidí atá i gceist maidir le haon chleachtais ag geatóir, beag beann ar a fhoirm agus beag beann ar é a bheith de chineál conarthach, tráchtála, teicniúil nó de chineál ar bith eile, a mhéid a fhreagraíonn cleachtas don chineál cleachtais arb é is ábhar do cheann d’oibleagáidí an Rialacháin seo. (33)Tá na hoibleagáidí a leagtar síos sa Rialachán seo teoranta don mhéid atá riachtanach agus a bhfuil bonn cirt leis chun aghaidh a thabhairt ar an éagóir a bhaineann leis na cleachtais shainaitheanta ag geatóirí agus chun iniomaíocht a áirithiú maidir leis na croísheirbhísí ardáin a sholáthraíonn geatóirí. Dá bhrí sin, ba cheart do na hoibleagáidí freagairt do na cleachtais sin a meastar iad a bheith éagórach trí ghnéithe na hearnála digití a chur san áireamh agus i gcás ina dtaispeánann taithí a fuarthas, mar shampla, i dtaca le forfheidhmiú rialacha iomaíochta AE, go bhfuil tionchar díreach atá an‑diúltach acu ar úsáideoirí gnó agus ar úsáideoirí deiridh. Ina theannta sin, is gá foráil a dhéanamh maidir leis an bhféidearthacht go mbeadh idirphlé rialála le geatóirí chun na hoibleagáidí sin ar dócha go mbeidh bearta cur chun feidhme ar leith ag teastáil ina leith a shaincheapadh chun a n‑éifeachtacht agus a gcomhréireacht a áirithiú. Níor cheart na hoibleagáidí a thabhairt cothrom le dáta ach amháin i ndiaidh imscrúdú críochnúil a bheith curtha i gcrích ar chineál agus tionchar na gcleachtas ar leith a bhféadfadh sé gur cleachtais iad a sainaithníodh le gairid, i ndiaidh imscrúdú domhain, mar chleachtais atá éagórach nó a chuireann teorainn le hiniomaíocht ar an mbealach céanna leis na cleachtais éagóracha a leagtar síos sa Rialachán seo agus a d’fhéadfadh éalú ó raon feidhme an tacair oibleagáidí reatha. (34)Mar thoradh ar an teaglaim de na sásraí éagsúla sin chun oibleagáidí a fhorchur agus a oiriúnú, ba cheart a áirithiú nach rachaidh na hoibleagáidí thar chleachtais éagóracha a breathnaíodh, agus an tráth céanna go n‑áiritheofar go bhféadfaidh cleachtais atá nua nó ag forbairt teacht faoi réir idirghabhála i gcás inar gá agus ina bhfuil údar leis sin. (35)Tá na hoibleagáidí a leagtar síos sa Rialachán seo riachtanach chun aghaidh a thabhairt ar údair imní shainaitheanta i dtaca leis an mbeartas poiblí, i gcás inarb amhlaidh nach bhfuil aon bhearta malartacha ar fáil a bhfuil níos lú srianta ag baint leo agus lena mbainfí amach an toradh céanna go héifeachtach, ag féachaint don ghá atá leis an ord poiblí agus príobháideachas a chosaint agus cleachtais tráchtála atá calaoiseach agus mealltach a chomhrac. (36)Tugann an próiseas trína ndéantar sonraí úsáideoirí deiridh ó fhoinsí éagsúla a chomhcheangal nó úsáideoirí a shíniú isteach chuig seirbhísí éagsúla geatóirí buntáistí féideartha do gheatóirí maidir le carnadh sonraí, agus dá réir sin ardaítear na bacainní ar iontráil. Chun a áirithiú nach ndéanfaidh geatóirí dochar d’iniomaíocht croísheirbhísí ardáin ar bhealach éagórach, ba cheart dóibh úsáideoirí deiridh a chumasú saor‑rogha a bheith acu a bheith páirteach i gcleachtais ghnó den sórt sin trí rogha mhalartach eile nach bhfuil chomh pearsantaithe sin a thairiscint dóibh. Ba cheart go gcumhdódh an fhéidearthacht sin gach foinse sonraí pearsanta a d’fhéadfadh a bheith ann, lena n‑áirítear seirbhísí an gheatóra féin, chomh maith le suíomhanna gréasáin tríú páirtí, agus ba cheart iad a chur i láthair an úsáideora deiridh go réamhghníomhach agus ar bhealach atá follasach, soiléir agus simplí. (37)Mar gheall ar an suíomh atá acu, d’fhéadfadh geatóirí, i gcásanna áirithe, srian a chur leis an gcumas a bheadh ag úsáideoirí gnó a bhaineann feidhm as a seirbhísí idirghabhála ar líne, a gcuid earraí nó a gcuid seirbhísí a thairiscint d’úsáideoirí deiridh faoi choinníollacha níos fabhraí, lena n‑áirítear ó thaobh an phraghais de, trí sheirbhísí idirghabhála eile ar líne. Bíonn éifeacht dhíspreagthach ag srianta den sórt sin ar úsáideoirí gnó na ngeatóirí maidir le seirbhísí idirghabhála ar líne malartacha a úsáid, rud a shrianann iniomaíocht idir ardáin, agus dá réir sin a chuireann srian leis an rogha de bhealaí malartacha idirghabhála ar líne le haghaidh úsáideoirí deiridh. Lena áirithiú go mbeidh sé de shaoirse ag úsáideoirí gnó sheirbhísí idirghabhála ar líne na ngeatóirí seirbhísí malartacha idirghabhála ar líne a roghnú agus na coinníollacha faoina dtairgeann siad a gcuid earraí nó a gcuid seirbhísí dá n‑úsáideoirí deiridh a idirdhealú, níor cheart glacadh leis go gcuirfeadh geatóirí srian leis an rogha a bheadh ag úsáideoirí gnó coinníollacha tráchtála a idirdhealú, lena n‑áirítear ar phraghas. Ba cheart feidhm a bheith ag srian den sórt sin maidir le haon bheart a bhfuil éifeacht choibhéiseach aige, amhail rátaí coimisiúin méadaithe nó tairiscintí úsáideoirí gnó a dhíliostú. (38)Chun nach ndéanfar a spleáchas ar chroísheirbhísí ardáin na ngeatóirí a threisiú tuilleadh, ba cheart d’úsáideoirí gnó na ngeatóirí sin an tsaoirse a bheith acu chun an bealach dáileacháin is iomchuí, dar leo, chun idirghníomhú le húsáideoirí deiridh ar bith atá faighte ag na húsáideoirí gnó sin trí chroísheirbhísí ardáin a sholáthair an geatóir, a chur chun cinn. Os a choinne sin, ba cheart d’úsáideoirí deiridh an tsaoirse a bheith acu freisin chun tairiscintí ó úsáideoirí gnó den sórt sin a roghnú agus conarthaí a dhéanamh leo, bíodh sin trí chroísheirbhísí ardáin an gheatóra, más infheidhme, nó ó bhealach díreach dáileacháin de chuid an úsáideora gnó nó ó bhealach indíreach dáileacháin eile a d’fhéadfadh úsáideoir gnó den sórt sin a úsáid. Ba cheart feidhm a bheith aige sin maidir le tairiscintí a chur chun cinn agus conarthaí a thabhairt i gcrích idir úsáideoirí gnó agus úsáideoirí deiridh. Ina theannta sin, níor cheart dochar a dhéanamh don chumas a bheadh ag úsáideoirí deiridh ábhar, síntiúis, gnéithe nó míreanna eile a fháil lasmuigh de chroísheirbhísí ardáin an gheatóra ná srian a chur leis an gcumas sin. Go sonrach, níor cheart do gheatóirí rochtain úsáideoirí deiridh ar sheirbhísí den sórt sin nó úsáid na seirbhísí sin ag úsáideoirí deiridh a shrianadh trí fheidhmchlár bogearraí a ritheann ar a gcroísheirbhís ardáin. Mar shampla, níor cheart cosc a chur ar shíntiúsóirí ábhair ar líne a ceannaíodh lasmuigh d’fheidhmchlár bogearraí a íoslódáladh nó a ceannaíodh ó shiopa feidhmchlár bogearraí rochtain a fháil ar ábhar den sórt sin ar líne ar fheidhmchlár bogearraí ar chroísheirbhís ardáin an gheatóra, agus gan de chúis leis ach gur ceannaíodh é lasmuigh d’fheidhmchlár bogearraí nó de shiopa feidhmchlár bogearraí den sórt sin. (39)Chun timpeallacht tráchtála atá cothrom a chosaint agus chun iniomaíocht na hearnála digití a chosaint, tá sé tábhachtach cosaint a thabhairt don cheart atá ag úsáideoirí gnó imní a léiriú d’aon údaráis riaracháin nó d’aon údaráis phoiblí eile is iomchuí maidir le hiompraíocht éagórach ag geatóirí. Mar shampla, d’fhéadfadh sé go mbeadh úsáideoirí gnó ag iarraidh gearán a dhéanamh faoi chineálacha éagsúla cleachtas gnó, amhail coinníollacha rochtana atá idirdhealaitheach, cuntais úsáideoirí gnó a dhúnadh gan údar nó forais dhoiléire le haghaidh díliostú táirgí. Dá bhrí sin, ba cheart toirmeasc a chur ar aon chleachtas a bhacfadh, ar bhealach ar bith, an fhéidearthacht imní a léiriú nó an cúiteamh atá ar fáil a lorg, mar shampla, trí bhíthin clásail rúndachta i gcomhaontuithe nó téarmaí eile i scríbhinn. Ba cheart é sin a bheith gan dochar don cheart a bheadh ag úsáideoirí gnó agus ag geatóirí téarmaí úsáide a leagan síos ina gcuid comhaontuithe, lena n‑áirítear úsáid a bhaint as sásraí dleathacha chun gearáin a láimhseáil, agus chomh maith leis sin aon úsáid a bhaint as sásraí malartacha um réiteach díospóidí nó as dlínse cúirteanna ar leith i gcomhréir le dlí an Aontais agus an dlí náisiúnta faoi seach. Ba cheart, dá bhrí sin, é sin a bheith gan dochar freisin don ról atá ag geatóirí sa chomhrac in aghaidh ábhar neamhdhleathach ar líne. (40)Tá seirbhísí um shainaithint thar a bheith tábhachtach d’úsáideoirí gnó maidir lena ngnó a sheoladh, mar go gcumasaíonn siad sin dóibh seirbhísí a bharrfheabhsú, a mhéid a cheadaítear faoi Rialachán (AE) 2016/679 agus faoi Threoir 2002/58/CE ó Pharlaimint na hEorpa agus ón gComhairle, ach chomh maith leis sin iontaoibh a chur in idirbhearta ar líne i gcomhréir le dlí an Aontais nó leis an dlí náisiúnta. Dá bhrí sin, níor cheart do gheatóirí a suíomh mar sholáthraithe croísheirbhísí ardáin a úsáid chun a éileamh go gcuirfeadh na húsáideoirí gnó atá spleách orthu aon seirbhísí um shainaithint atá á soláthar ag an ngeatóir féin ar áireamh mar chuid de na seirbhísí nó de na táirgí a sholáthraíonn na húsáideoirí gnó sin dá n‑úsáideoirí deiridh, i gcás ina bhfuil seirbhísí eile um shainaithint ar fáil d’úsáideoirí gnó den sórt sin. (41)Níor cheart do gheatóirí srian a chur le saor‑rogha úsáideoirí deiridh trí chosc teicniúil a chur orthu athrú idir feidhmchláir bogearraí agus seirbhísí éagsúla nó liostáil leo. Dá bhrí sin, ba cheart do gheatóirí saor‑rogha a áirithiú beag beann ar aon chrua‑earraí trína bhfaightear rochtain ar fheidhmchláir bogearraí nó ar sheirbhísí den sórt sin a bheith á monarú acu féin agus níor cheart dóibh bacainní teicniúla bréagacha a chur in airde ionas go mbeadh athrú dodhéanta nó neamhéifeachtach. Mura mbeadh i gceist ach táirge nó seirbhís ar leith a thairiscint d’úsáideoirí deiridh, lena n‑áirítear trí réamhshuiteáil, chomh maith leis an tairiscint d’úsáideoirí deiridh a fheabhsú, amhail praghsanna nó cáilíocht níos fearr, ní bac ar athrú a bheadh ansin ann féin. (42)Is minic na coinníollacha faoina ndéanann geatóirí seirbhísí fógraíochta ar líne a thairiscint d’úsáideoirí gnó, lena n‑áirítear lucht fógraíochta agus foilsitheoirí, a bheith neamh‑thrédhearcach agus doiléir. Baineann cuid den doiléire sin leis na cleachtais atá ag roinnt de na hardáin, ach baineann cuid di freisin leis an gcastacht as cuimse a bhaineann le fógraíocht trí mheán clár ríomhaireachta sa lá atá inniu ann. Meastar gur éirigh an earnáil níos neamh‑thrédhearcaí nuair a tugadh isteach reachtaíocht nua maidir le príobháideachas, ach táthar ag súil go mbeidh sí níos doiléire fós nuair a bhainfear fianáin tríú páirtí faoi mar a fógraíodh. Mar thoradh air sin, is minic nach mbíonn dóthain faisnéise agus eolais ag lucht fógraíochta agus ag foilsitheoirí faoi na coinníollacha a bhaineann leis na seirbhísí fógraíochta a cheannaigh siad agus déanann sé dochar don chumas atá acu athrú chuig soláthraithe eile a sholáthraíonn seirbhísí fógraíochta ar líne. Ina theannta sin, is é is dóichí go mbeidh na costais a bhaineann le fógraíocht ar líne níos airde ná mar a bheidís i dtimpeallacht ardáin a bheadh níos cothroime, níos trédhearcaí agus níos inchoimhlinte. Is é is dóichí go léireofar na costais mhéadaithe sin sa phraghas a íocann úsáideoirí deiridh as mórán táirgí agus seirbhísí laethúla atá ag brath ar úsáid fógraíochta ar líne. Dá bhrí sin, ba cheart d’oibleagáidí trédhearcachta cur de cheangal ar gheatóirí faisnéis a sholáthar do lucht fógraíochta agus d’fhoilsitheoirí a soláthraíonn siad seirbhísí fógraíochta dóibh nuair a iarrtar sin agus a mhéid agus is féidir, ar faisnéis í lena gcumasaítear don dá thaobh tuiscint a fháil ar an bpraghas atá á íoc ar gach aon cheann de na seirbhísí fógraíochta éagsúla atá á soláthar mar chuid den slabhra luacha fógraíochta ábhartha. (43)D’fhéadfadh sé, in imthosca áirithe, go mbeadh dhá ról ag geatóir, mar sholáthraí croísheirbhísí ardáin trína soláthraíonn sé croísheirbhís ardáin dá chuid úsáideoirí gnó, agus an tráth céanna é in iomaíocht leis na húsáideoirí gnó céanna sin maidir leis na seirbhísí céanna nó seirbhísí atá cosúil leo a sholáthar do na húsáideoirí deiridh céanna. Sna himthosca sin, d’fhéadfadh sé go mbainfeadh geatóir buntáiste as an dá ról atá aige chun úsáid a bhaint as sonraí, as sonraí iad a gineadh as idirbhearta a chuir a chuid úsáideoirí gnó i gcrích ar an gcroí‑ardán, chun críche a chuid seirbhísí féin, a thairgeann seirbhísí den chineál céanna leo siúd atá ag a chuid úsáideoirí gnó. D’fhéadfadh sé gur mar sin a bheadh an cás, mar shampla, nuair a sholáthraíonn geatóir margadh ar líne nó siopa feidhmchlár d’úsáideoirí gnó agus, an tráth céanna, a thairgeann seirbhísí mar mhiondíoltóir ar líne nó mar sholáthraí feidhmchlár in aghaidh na n‑úsáideoirí gnó sin. Chun cosc a chur ar gheatóirí buntáiste éagórach a bhaint as an dá ról sin, ba cheart a áirithiú go staonfaidís ó aon sonraí comhiomlánaithe nó neamh‑chomhiomlánaithe a úsáid, a bhféadfadh sonraí anaithnidithe agus sonraí pearsanta a bheith san áireamh iontu, ar sonraí iad nach bhfuil ar fáil go poiblí, chun seirbhísí a thairiscint atá ar aon dul leis na seirbhísí atá á dtairiscint ag a n‑úsáideoirí gnó. Ba cheart go mbeadh feidhm ag an oibleagáid sin maidir leis an ngeatóir ina iomláine, a áiríonn ach nach bhfuil teoranta don aonad gnó dá chuid atá in iomaíocht le húsáideoirí gnó a chroísheirbhísí ardáin. (44)Chomh maith leis sin, féadfaidh úsáideoirí gnó fógraíochta a cheannach ó sholáthraí croísheirbhísí ardáin ar mhaithe le hearraí agus seirbhísí a sholáthar d’úsáideoirí deiridh. Sa chás sin, d’fhéadfadh sé tarlú nach ndéantar na sonraí a ghiniúint ar an gcroísheirbhís ardáin, ach go soláthraíonn an t‑úsáideoir gnó iad don chroísheirbhís ardáin nó go ngintear iad bunaithe ar a chuid oibríochtaí tríd an gcroísheirbhís ardáin lena mbaineann. I gcásanna áirithe, d’fhéadfadh dhá ról a bheith ag an gcroísheirbhís ardáin sin a bhfuil fógraíocht á soláthar aici, mar idirghabhálaí agus mar sholáthraí seirbhísí fógraíochta. Dá réir sin, ba cheart feidhm a bheith freisin ag an oibleagáid lena gcuirtear cosc ar gheatóir a bhfuil dhá ról aige sonraí úsáideoirí gnó a úsáid maidir leis na sonraí a fuair croísheirbhís ardáin ó ghnólachtaí chun seirbhísí fógraíochta a bhaineann leis an gcroísheirbhís ardáin sin a sholáthar. (45)I dtaca le seirbhísí néalríomhaireachta, ba cheart go gcuimseodh an oibleagáid sin sonraí a sholáthraíonn nó a ghineann úsáideoirí gnó an gheatóra i gcomhthéacs na húsáide a bhaineann siad as seirbhís néalríomhaireachta an gheatóra, nó trína siopa feidhmchlár bogearraí lena gcumasaítear d’úsáideoirí deiridh seirbhísí néalríomhaireachta rochtain a fháil ar fheidhmchláir bogearraí. Níor cheart don oibleagáid sin difear a dhéanamh don cheart a bheadh ag geatóirí sonraí comhiomlánaithe a úsáid chun seirbhísí coimhdeacha um anailísíocht sonraí a sholáthar, faoi réir Rialachán 2016/679 agus Treoir 2002/58/CE a chomhlíonadh chomh maith leis na hoibleagáidí ábhartha sa Rialachán seo maidir le seirbhísí coimhdeacha. (46)Féadfaidh geatóir bealaí éagsúla a úsáid chun buntáiste a thabhairt dá chuid seirbhísí nó dá chuid táirgí féin ar a chroísheirbhís ardáin, rud a bheadh díobhálach do na seirbhísí céanna nó do sheirbhísí cosúil leo a bhféadfadh na húsáideoirí deiridh iad a fháil trí thríú páirtithe. D’fhéadfadh an méid sin a bheith amhlaidh i gcás ina bhfuil feidhmchláir bogearraí áirithe réamhshuiteáilte ag geatóir. Chun rogha an úsáideora deiridh a chumasú, níor cheart do gheatóirí cosc a chur ar úsáideoirí deiridh aon fheidhmchláir bogearraí atá réamhshuiteáilte ar a gcroísheirbhís ardáin a dhíshuiteáil agus ar an mbealach sin buntáiste a thabhairt dá gcuid feidhmchlár bogearraí féin. (47)In imthosca áirithe, d’fhéadfadh na rialacha a leagann geatóirí síos chun feidhmchláir bogearraí a dháileadh srian a chur le cumas úsáideoirí deiridh feidhmchláir bogearraí nó siopaí feidhmchlár bhogearraí ó thríú páirtithe a shuiteáil agus a úsáid go héifeachtach ar chórais oibriúcháin nó ar chrua‑earraí an gheatóra ábhartha agus srian a chur le cumas úsáideoirí deiridh rochtain a fháil ar na feidhmchláir bogearraí nó ar na siopaí feidhmchlár bogearraí sin lasmuigh de chroísheirbhís ardáin an gheatóra sin. D’fhéadfadh srianta den sórt sin srian a chur le cumas forbróirí feidhmchlár bogearraí bealaí dáileacháin malartacha a úsáid le cumas úsáideoirí deiridh rogha a dhéanamh idir feidhmchláir bogearraí éagsúla ó bhealaí dáileacháin éagsúla agus ba cheart iad a chosc mar shrianta atá éagórach agus a mbeadh sé de chlaonadh acu iniomaíocht croísheirbhísí ardáin a lagú. Chun a áirithiú nach gcuirfidh feidhmchláir bogearraí nó siopaí feidhmchlár bogearraí ó thríú páirtithe sláine na gcrua‑earraí nó an chórais oibriúcháin a sholáthraíonn an geatóir i mbaol, féadfaidh an geatóir lena mbaineann bearta teicniúla nó conarthacha comhréireacha a chur i bhfeidhm chun an sprioc sin a bhaint amach má léiríonn an geatóir go bhfuil bearta den sórt sin riachtanach agus go bhfuil bonn cirt leo agus nach bhfuil aon bhealaí eile ar fáil a bhfuil níos lú srianta ag baint leo chun sláine na mbogearraí nó an chórais oibriúcháin a chosaint. (48)Is minic a bhíonn geatóirí comhtháite go hingearach agus tairgeann siad táirgí agus seirbhísí áirithe d’úsáideoirí deiridh trína gcuid croísheirbhísí ardáin féin, nó trí úsáideoir gnó a bhfuil rialú acu air agus is minic a tharlaíonn coimhlintí leasa mar thoradh air sin. D’fhéadfadh cás ina dtairgeann geatóir a sheirbhísí idirghabhála ar líne féin trí inneall cuardaigh ar líne a bheith ar áireamh ansin. Nuair a bhíonn na táirgí nó na seirbhísí sin á dtairiscint aige ar an gcroísheirbhís ardáin, féadann geatóirí ionad níos fearr a chur i leataobh dá dtairiscint féin, maidir le rangú, le hais táirgí tríú páirtithe atá ag feidhmiú ar an gcroísheirbhís ardáin sin. Féadann sé sin tarlú, mar shampla i gcás táirgí nó seirbhísí, lena n‑áirítear croísheirbhísí ardáin eile, a rangaítear sna torthaí a chuireann innill chuardaigh ar líne in iúl, nó atá leabaithe go páirteach nó go hiomlán i dtorthaí inneall cuardaigh ar líne, grúpaí torthaí atá speisialaithe i dtopaic ar leith, atá á dtaispeáint in éineacht le torthaí innill chuardaigh ar líne, a ndéanann úsáideoirí deiridh áirithe iad a mheas nó a úsáid mar sheirbhís atá ar leithligh ón inneall cuardaigh ar líne nó sa bhreis